Orientacinis žaidimas „Vilniaus tautos: istorijos detektyvas"

Kokios tautos gyveno, dirbo ir kūrė Vilniuje? Kur jie meldėsi, kuo prekiavo, ką valgė? Kuo žydų, lekų, vokiečių ar rusų paveldas svarbus mums šiandien? Kviečiame mokinius visų atsakymų ieškoti orientaciniame žaidime ir leistis į gyvą pažintį su daugiakultūrio miesto gyventojais! Orientacinio žaidimo tikslas – per pažintį su skirtingų tautų kultūros paveldu ugdyti mokinių kultūrinį sąmoningumą, toleranciją bei paskatinti mokinius plačiau domėtis ir tyrinėti daugiakultūrį miestą.


Kultūrinės edukacijos užsiėmimo „Susipažink su Kauno istorija“ metu pasitelkdami elektroninius žinynus „Kaunas: datos ir faktai“ (datos.kvb.lt/) ir „Žymūs Kauno žmonės: atminimo įamžinimas“ (atminimas.kvb.lt/) susipažinsite su svarbiausiais Kauno kultūros paveldo objektais ir miesto istorijos įvykiais. Lietuvos istorijos žinias papildysite Kauno miesto ir apylinkių istorijos žiniomis ir mokysitės jas kūrybiškai pritaikyti. Lavinsite informacijos paieškos įgūdžius, atliksite kritinį informacijos vertinimą skatinančias užduotis. Surinkdami dėliones susipažinsite su įvairių tautų kultūros paveldo objektais Kaune. Edukacijos pabaigoje kursite ir pristatysite piešinius „Kaip Kaunas atrodys 2050 metais“, kuriais atskleisite savo kūrybingumą. „Susipažink su Kauno istorija“ – edukacija žingeidžiai ir kūrybingai klasei!
Kultūrinės edukacijos užsiėmimo „Susipažink su Kauno istorija“ tikslas – pagilinti moksleivių Lietuvos ir Kauno istorinių įvykių ir procesų sąmoningą suvokimą, mokykloje įgytas bendrąsias istorijos dalyko žinias jungiant su lokalinės istorijos (Kauno miesto ir apylinkių) žiniomis bei plėsti mokinių kultūrinį akiratį, ugdyti kritinį mąstymą bei kūrybingumą.
Uždaviniai: 1) moksleiviams aktualizuoti Kauno miesto ir jo apylinkių kultūros paveldo objektus; 2) supažindinti su istoriniais įvykiais Kaune, žymiais kauniečiais, turėjusiais didelę reikšmę Lietuvos istorijai; 3) plėtoti moksleivių informacijos paieškos bei kritinio jos įvertinimo įgūdžius; 4) skatinti patikimų ir patrauklių bibliotekos informacijos išteklių naudojimą; 5) ugdyti mokinių kūrybingumą atliekant piešinius „Kaip Kaunas atrodys 2050 metais“.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Orientacinis žaidimas „Adomo Mickevičiaus detektyvas“

Kur gyveno, kūrė, o kur buvo įkalintas garsusis poetas? Šio orientacinio žaidimo metu moksleiviai sužinos daugybę įdomių detalių apie A. Mickevičiaus pėdsakus Vilniaus senamiestyje. Laukia įvairios užduotys ir netikėtos vietos. Žaidimo tikslas – pasitelkiant gyvą miesto aplinką supažindinti vaikus su poeto Adomo Mickevičiaus asmenybe bei literatūriniu paveldu. Siekiama supažindinti moksleivius su svarbiausiomis Vilniaus senamiesčio vietomis, glaudžiai susijusiomis poeto gyvenimu ir kūryba; sudominti vaikus įvairiais architektūros, istorinių reliktų, meno elementais ir atskleisti jų sąsajas su A. Mickevičiaus asmenybe; ugdyti vaikų pastabumą, gebėjimą geriau suprasti ir interpretuoti miesto kultūrinę aplinką; iškelti klausimus ir kviesti moksleivius interpretuoti miesto istoriją. Žaidime naudojami metodai: navigavimas remiantis žemėlapiais – vaikai turi surasti kelią iki senamiesčio objektų; užduotys, atskleidžiančios poeto gyvenimo ir kūrybos faktus – istorinių vietų atpažinimas nuotraukose, kryžiažodžių sprendimas, sąsajų tarp vaizdo, vietos, teksto paieška ir kt.; kūrybinės užduotys – literatūrinių priemonių panaudojimas kuriant savus tekstus. Siekiama, jog po žaidimo moksleiviai būtų įgiję daugiau žinių apie A. Mickevičiaus gyvenimą ir kūrybą Vilniuje, jaustųsi geriau pažįstantys istorinę miesto dalį, gebėtų miesto erdves susieti su istorijos įvykiais, geriau atpažintu įvairius istorijos ir kultūros ženklus gyvoje miesto aplinkoje ir būtų motyvuoti toliau tyrinėti juos supančios aplinkos istoriją ir paveldą.


Edukacijnio užsiėmimo tikslas - supažindinti moksleivius su matematikos istorija ir matematikos pritaikymu kasdieniniame gyvenime bei kūryboje. Uždaviniai: 1. Supažindinti moksleivius su senaisiais Lietuvoje naudotais skaičiavimo ir matavimo būdais bei priemonėmis; 2. Atlikti užduotis naudojantis senuoju matavimo metodu – matuojant savo kūno dalimis; 3. Mokyti skaičiuoti mediniais skaičiuotuvais; 4. Taikyti geometrijos ir dailės žinias kūrybiniame procese - lankstyti geometrines figūras, jas dekoruoti ir gauti galutinį produktą - daugialypę geometrinę figūrą fleksagoną.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


„Kino pamokos Marijampolėje 7-12 klasių moksleiviams“ – edukacinės filmų peržiūros SPINDULIO kino teatre

Viešoji įstaiga "Marijampolės telekinas"

Tikslas – ugdyti menines, vizualinio raštingumo kompetencijas bei atliepti edukacinio, nekomercinio kino, ugdančio kultūrinį mokinių sąmoningumą, poreikį Marijampolės apskrities formaliojo švietimo įstaigų 7-12 kl. mokiniams. Siekiant įgyvendinti šį tikslą bus organizuojami užsakomieji edukaciniai, nekomercinio kino seansai Marijampolės apskrities formaliojo švietimo įstaigų 7-12 kl. mokiniams; rengiami filmų aptarimai 7-12 kl. moksleivių grupėms, taikant įvairius metodus ir edukacines priemones; siekiant didinti Marijampolės apskrities formaliojo švietimo įstaigų pedagogų suvokimą apie edukacinių, nekomercinių filmų aukštą meninę vertę, pedagogai bus kviečiami į išankstines, nemokamas edukacinių filmų peržiūras; didinamas kultūrinių edukacinių paslaugų prieinamumas; mažinama socialinė, kultūrinė atskirtis.
Kinas - vienas demokratiškiausių, lengviausiai pasiekiamų, mobiliausių menų. Jis – kultūros vertybė, kuria siekiama ugdyti moksleivių kultūrinį sąmoningumą, kritinį mąstymą, plėsti jų akiratį, skatinti būti kūrybiškais, vystyti bendrąsias kompetencijas, vizualinį raštingumą. Mokiniams kino teatre „Spindulys“ siūloma rinktis edukacijai pritaikytus Lietuvos ir užsienio kūrėjų filmus: 7-8 kl.: "Ąžuolo širdis", "Žaidimų aikštelė", "Aš esu Zlatanas", "Kovotoja", "Sugauti tinkle"; 9-10 kl.: "Žeme, stop", "Aš niekada neverkiu", "Aš esu Greta", "Nepamiršk kvėpuoti", „Gauja“; 11-12 kl.: "Šuolis", "Vesper", " Pūga prie Mėmelio. Klaipėdos atvadavimo saga", " 700 Vilniaus metų. Kelionė laiku su prof. Alfredu Bumblausku", "XIX a. fotografo palikimas". Filmų sąrašas bus nuolat atnaujinamas. Filmų peržiūras lydės diskusija, kuri remsis filme gvildentomis temomis. Didžiajai daliai filmų paruošta speciali metodinė medžiaga. Filmuose nagrinėjamos moksleiviams aktualios temos apie draugystę, santykius šeimoje, santykį tarp individo ir valstybės, pilietiškumą, atjautą vienas kitam, toleranciją, emigraciją, klimato kaitą, saugumą internete ir kt. Edukacijas ves patyrę edukatoriai.

Klaipėdos krašto metai; Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacinėje programoje pristatomas vienas žymiausių Mažosios Lietuvos kultūros veikėjų, rašytojas ir filosofas Vydūnas. Per rašytojo vaikystės patirtį ir mokslo bei kūrybos gyvenimą pristatomas Mažosios Lietuvos etninis regionas, jo istorinės ištakos ir geografinė teritorija, dviejų kultūrų - lietuvių ir vokiečių - sandūra. Kaip gyvenama aplinka, įvykiai, tradicijos, šeima, mokyklos ir universitetai veikia asmenybės formavimąsi, kaip suprasti savo gyvenimo kelio pasirinkimą, savęs pažinimą . Muziejaus ekspozicijoje dalyviai galės paliesti, apžiūrėti ir pagroti Mažosios Lietuvos kanklėmis, kuriomis grojo pats Vydūnas ir pamatyti bei išgirsti arfos skambesį. Vydūno muziejaus pojūčių kambaryje galime patirti, kaip mes "matome" tik rankomis, kokie pojūčiai mumyse sukyla. Kiekvienas žmogus augdamas ir žengdamas gyvenimo keliu susipažįsta su įvairiais žmonėmis, kurie padaro įtaką mūsų pasirinkimui, suformuoja įpročius, skonį. Vydūnas pristatomas, kaip asmenybė, kuris yra tokio autoriteto pavyzdys, kuris suformavo savo gyvenimą ir surado kelią, kaip išsivaduoti arba susidraugauti su mirtina liga, kuo jam tapo tėvynės ir gimtinės, tėvų žemės samprata, kaip tai suteikia mums kiekvienam išskirtinumo. Vydūnas sakė jaunimui, kad labai svarbu turėti autoritetą, mokytis iš jų, bet visada reikia savyje kelti klausimą: ką tai reiškia. Vydūnas buvo kritinio mąstymo atstovas ir jaunimą visada šito mokė. Kad namai, gimtinė ir šeimoje įgytos tradicijos visada bus su mumis, nes tai mūsų asmenybės dalis, bet asmenybės tobulėjimas yra nuolatinis mokymasis ir pasaulio pažinimas, per tai mes, išlikdami savimi, augame ir sąmoningėjame. Kuo skiriasi žodžiai ir sąvokos: žmogiška ir žmoniška? Kuris iš šių žodžių reiškia prigimtinę, o kuris įgyjamą savybę... Programos dalyviai pažais filosofus, naudodami įvairius Vydūno filosofinius posakius, iš atskirų sumaišytų žodžių galės sudėlioti filosofinius posakius ir turės galimybę pamatyti, kaip keičiasi posakio prasmė...


„Palanga turi būti Palangos vardo verta!“, - išdidžiai sušuko pirmasis jos burmistras Jonas Šliūpas 1934-aisiais. Tuo metu mažame žvejų miestelyje naujais šaligatviais į ganyklas vis dar būdavo genamos karvės, o vietiniai palangiškiai burbėdami dažydavo tvoras ir ruošdavosi Kauno aukštuomenės antplūdžiui. Nuo ano laiko mus skiria šimtas metų ir daugybė įdomių istorijų. Sugrįžti į tarpukarį kviečiame įveikiant lobių paieškos principu sudėliotą interaktyvų maršrutą ir sužaidžiant smagų intelektinių iššūkių žaidimą. Jame – primiršti Palangos tarpukario pasakojimai, netikėti istorijos gūsiai ir azartiški klausimai.
Kokia Palanga norėjo būti, o kokia tapo? Kaip keitėsi jos kraštovaizdis ir architektūra? Ką įgijo, o ką prarado tapusi prestižiniu Lietuvos kurortu? Kuo čia dėtas Jonas Šliūpas ir kiek jo paliktų ženklų dar rastume? Ar visos tarpukario Palangos istorijos tokios romantiškos, kokios mums rodosi šiandien?
Ekskursijos-žaidimo maršrutu keliausite pasitelkę mobiliąją programėlę, kurioje – įgarsinti pasakojimai, papildyti autentiškomis nuotraukomis, dokumentais ir retu, neseniai Lietuvą pasiekusiu vaizdo įrašu. Keliaudami patirsite ir orientacinio žaidimo netikėtumą – ekskursijos metu bus atskleidžiama tik artimiausia jos stotelė, o visą numatytą maršrutą įveiksite pasitelkę GPS vedlį. Norite prabėgusio laiko istorijas patirti kitaip – priimkite mūsų iššūkį!
Ekskursijos-žaidimo trukmė – 1 val., jame - 20 stotelių su iššūkiais, o maršrutas patogia miesto danga driekiasi 2 km. Programėlės turiniui įdiegti reikia 110 MB laisvos vietos telefone.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Vilniaus katedros požemiai – nematoma pastato dalis – pristato šventovės, stovinčios vienoje seniausiai gyvenamų Vilniaus vietų, istoriją, pastato kaitą, čia palaidotus Lietuvos valstybei ir Bažnyčiai nusipelniusius asmenis. Kriptose ir koridoriuose įrengta ekspozicija supažindina su laidojimo tradicijomis, archeologiniais radiniais. Kartu apsilankę katedroje pamatysime senuosius palaidojimus, kriptas, karalių mauzoliejų, vieną iš seniausių freskų Lietuvoje, gilinsimės į pastato kaitą ir su šventove susijusių žmonių gyvenimus.

Lietuvos sostinės Vilniaus ir Gedimino laiškų metai


Kiekviena pasaulio šalis turi savo sostinę. O mūsų brangios Lietuvos - Vilnius! 700 metų jubiliejaus proga norime pagerbti šį mūsų miestą ir parodyti vaikams, koks Vilnius yra ypatingas, kupinas veiksmo, meno, įkvėpimo, istorijos ir netikėtų atradimų. Juk neveltui apie miesto įkūrimą byloja Geležinio vilko legenda. VILNIUI 700! Praktinė Vilniaus pažinimo edukacija konstruojant su LEGO - edukacija skatina pažinti ne tik savo šalį kultūrą, vertinti ir tausoti esantį paveldą. Taip pat tema plečia mokinių kultūros supratimą, jų išskirtinumą bei siekia, kad mokiniai teigiamai vertintų bei jaustų norą išsaugoti savas tradicijas. Edukacijos metu mokiniai naudodami savo kūrybingumą susipažins su Vilniaus miesto kultūros paveldu juos konstruodami.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Tai azartiškas, žaismingas Tauragės istorijos žinias gilinantis edukacinis užsiėmimas, kurio metu dalyviai, pasitelkdami interaktyvius komunikacijos būdus, įvairiapusiškai pažins tarpukario Tauragę. Nusikels į jos praeitį ir geriau įsimins, kaip atrodė tam tikros Tauragės miesto istorinės vietos 1918–1945 m., susipažins su išskirtiniais miesto bruožais, įdomiausiais faktais, jau nebeegzistuojančiais to laikmečio pastatais, objektais. Analizuos religijos, kultūros, verslo, infrastruktūros ypatumus, įvertins įvykusius pokyčius Tauragės mieste bei pajus istorinės epochos dvasią. Mokiniai, naudodami virtualų turą „Dingusi Tauragė“ http://virtualusturas.tauragesmuziejus.lt/, bandys išspręsti žaidimo kortelėse pateiktas užduotis. Kaip tikri detektyvai ieškos muziejaus istorijos ekspozicijoje paslėptų originalių eksponatų, susijusių su to laikmečio Tauragės praeitimi. Kviečiame leistis į pažinimo nuotykį kartu su dingusia Taurage!


Margučių marginimo magija  1-6 kl.  (Paslaugos gavėjo įstaigoje)

Dzūkijos-Suvalkijos saugomų teritorijų direkcija

Iki šiol tai pati populiariausia mūsų edukacija, kurios metu tiek maži tiek dideli, tiek vaikai tiek suaugę susikaupia ir pasineria į margučių marginimo magiją. Visiems dalyviams išdalinami ant popieriaus atspausdinti senieji lietuvių raštai- ornamentų elementai, simboliai. Su dalyviais aptariame margučių marginimo tradicijas seniau ir dabar. Atitinkamai pagal amžių supažindiname su raštų simbolika, paaiškiname reikšmės. Trumpai papasakojame apie dažymo augalinais dažais technologijas, pademonstruojame keletą augalų, kurie suteikia margučiams spalvą, supažindiname su spalvų reikšmėmis, tačiau beveik visą užsiėmimo dalį skiriame marginimo procesui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacijos metu vaikai sužinos apie Kalėdų šventės tradicijas ir papročius Lietuvoje bei kitose šalyse, susipažins su Kalėdinės kojinės atsiradimo istorija ir jos svarbar dabar, diskutuos apie Kalėdų šventės prasmę. Praktinės dalies metu kiekvienas vaikas pasigamins savo Kalėdinę kojinę iš veltinio sujungiant atskiras detales klijais ar susiuvant. Kalėdines kojines iš veltinio vaikai dekoruos skirtingomis medžiagomis pagal savo skonį ir pristatys kitiems dalyviams.


Kultūrinė edukacinė programa - orientacinė ekskursija "Nepriklausomos Lietuvos istorijos keliais. Vilnius"

Komandinių užduočių pagalba mokiniai įtraukiami į edukacines, temines užduotis, gyvą miesto tyrinėjimą, Taip siekiama skatinti susieti dabarties sąsajas su praeitimi, ugdyti pilietišką, sąmoningą ir laisvą asmenybę, gebančią vertinti svarbiausius Lietuvos istorijos momentus, reikšmingiausius įvykius, didžiausius pasiekimus ir skaudžiausias netektis kovoje dėl nepriklausomos tėvynės, plėsti intelektines moksleivio galias. Supažindinti su lietuvių tautos praeitimi, sudėtingu keliu į valstybės kūrimąsi, kovas dėl nepriklausomybės, svarbiausiomis asmenybėmis ir jų darbais, aplankant šiuos įvykius ir žmones menančias Vilniaus vietas. Programos metu mokiniai įtraukiami į edukacines, temines užduotis, istorinis pasakojimas papildomas vizualine medžiaga. Edukacinės programos turinys ir forma pritaikoma individualiai pagal amžiaus grupę. Paslauga atliepia 2023 m. valstybės minimą sukaktį „Vilnius 700“.


Supažindinama su darbui naudojama medžiaga: rugio, kviečio, miežio, avižų šiaudu, aptariamas žaliavos paruošimo laikas bei laikymo sąlygos. Demonstruojami tautodailininkų dirbiniai: šiaudiniai sodai bei žaislai eglutei. Aptariamos šiaudinių dirbinių panaudojimo galimybės tradicinėje ir šiuolaikinėje kultūroje. Dirbama naudojant tradicinę pynimo technologiją bei kuriamos šiaudinio žaisliuko interpretacijos. Dalyviai susipažins su lietuvių paprotinės dailės kūriniais, kalėdinės namų puošybos tradiciniais elementais, gebės skirti javų rūšis, sužinos, kaip tinkamai paruošti žaliavą šiaudinių dirbinių gamybai, suriš keletą tradicinių šiaudinių žaisliukų.


ANBO. Avangardo naujokai bet oho! (Nuotolinė)

Nuotolinis edukacinis užsiėmimas „ANBO fenomenas“ vykdomas kaip iliustruotas pasakojimas, kurio metu moksleiviai susipažins su socio-ekonomine situacija XX a. pradžioje Lietuvoje; Lietuvos pasiekimais kultūros ir technikos srityse; Antano Gustaičio asmenybe ir Lietuvos karinių oro pajėgų veikla. Svarbią šio užsiėmimo dalį užims pokalbis apie karinės aviacijos vystymosi poveikį šalies gyvenimui, kultūros vystymuisi. Su edukatoriumi dalyviai aptars ANBO orlaivių panaudojimo galimybes, jų konstrukcijų ypatumus, pasirinktus techninius sprendimus. Dalyviai galės diskutuoti apie tikėtinas karo aviacijos ir Lietuvos okupacijos galimybes. Pakviesime pasvarstyti, ko reikėjo, kad ANBO gamyba ir karinė aviacija atremtų okupantų puolimą. Taip pat diskutuosime, ką reikia keisti, kad visa tai nepasikartotų, atsižvelgiant į šiuolaikines aktualijas vykstančias kaimyninėse šalyse.


Kaip ir kodėl atsirado opera, kas sieja veiksmo trilerį ir operos žanrą, ar gali opera baigtis laimingai ir kodėl operos istorijai svarbios primadonos? Atsakymų į šiuos ir daugelį kitų klausimų galima tikėtis interaktyviame edukaciniame užsiėmime OPEROS ŽAVESYS. Kompozitorė Audronė Žigaitytė, operos žanru susižavėjo dar vaikystėje – nuo 10 metų lankėsi operos teatre ir žiūrėjo „suaugusių“ spektaklius. Vaikystės susižavėjimas žanru tapo viso gyvenimo aistra ir pagrindine profesijos dalimi: sukurtos (ir pastatytos) 4 operos („Mažvydas“, „Žilvinas ir Eglė“, „Praregėjimas“, „Frank‘Einstainas – XXI amžius“), sukurtas naujas medijų operos žanras, išleista straipsnių rinktinė „Ieškokite operos“, vesti susitikimai, koncertai, radijo ir televizijos laidos operos temomis, išleistos kompaktinės plokštelės (operų fragmentai ir operos), inicijuotas filmo-operos „Rigoletas“ pastatymas (lietuvių kalba) ir pan. Moksleiviams vienam užsiėmimui siūlau rinktis temą iš keturių operų, kurių kiekvieną tikiuosi pristatyti taip, kad operos žanras taptų kur kas aiškesnis ir rastųsi noras gilintis ir į kitas operas: 1. G. Verdi opera „Rigoletas“ (J. P. Ponelli pastatymas italų kalba ir R. Banionio pastatymas lietuvių kalba) 2. G. Verdi opera „Traviata“ (F. Zeffirelli ir Willi Decker pastatymai italų kalba ir LNOBT pastatymų fragmentai lietuvių kalba) 3. A. Žigaitytės Muzikinė drama „Mažvydas“, pagal Justino Marcinkevičiaus dramą „Mažvydas“ 4. A. Žigaitytės Muzikinė drama „Žilvinas ir Eglė“, pagal Vinco Mykolaičio-Putino poemą „Žilvinas ir Eglė“ Susitikimo/pamokos teminis planas Programos aprašai viešinami svetainėse www.muzikusajunga.lt (tekstai, nuotraukos, garso ir vaizdo įrašai) ir http://parduotuve.muzikusajunga.lt/koncertai (edukacinio susitikimo OPEROS ŽAVESYS pristatymas)


Šiaulių apskrities Povilo Višinskio viešoji biblioteka

Literatūrinės skrebinimo dirbtuvės – tai literatūros kūrinio interpretavimas kūrybiškai! Moksleiviai kuria unikalias iliustracijas literatūros kūriniui, stengdamiesi atspindėti perskaityto teksto esmę vizualiai, naudodami skrebinimo techniką. Kūrybinės komponavimo veiklos metu naudojamos įvairios skrebinimo priemonės (seni laikraščiai, vokai, žemėlapiai, kalendoriai, žurnalai, brošiūros, kiti spaudiniai, kartonas, blizgus popierius, dekoratyvinė lipni juosta, klijai, skylamušiai, skrebinimo mašinėlė ir kt.)
Kūrybinių ir pažintinių veiklų metu skatinamas moksleivių domėjimasis literatūra, ugdomas kūrybiškumas, kultūrinis sąmoningumas ir kritinis mąstymas.

Edukacijos veiklos planą sudaro keturios nuosekliai vykstančios dalys: 1) kultūrinės edukacijos dalyviai kartu garsiai skaito literatūros kūrinį (arba jo ištrauką), 2) jį analizuoja ir 3) savarankiškai kuria literatūrinio kūrinio esmę atspindinčią iliustraciją, naudodamiesi skrebinimo technika, kaip kūrybinės raiškos priemone, ir galiausiai 4) reflektuoja savo kūrybines patirtis šiame kultūros pažinimo lauke.

Kultūrinės edukacijos veikla teikiama pasitelkiant šiuolaikiškas kultūros raiškos ir komunikavimo formas, įtraukiant visus kultūrinės edukacijos veikloje dalyvaujančius mokinius.

Veiklų turinys pritaikomas 1–12 kl. moksleiviams, atsižvelgiant į amžiaus ypatumus.
Užsiėmimo trukmė: 60 min.
Vieta: paslauga teikiama Šiaulių apskrities Povilo Višinskio viešojoje bibliotekoje.


Ekskursija - žygis palei Dangės upę (Klaipėda)

Dangė – Klaipėdos miesto širdyje tekanti upė, menanti daug istorijų. Greta pastatyta Mėmelio pilis, kūrėsi miestas, augo uostas, vystėsi miesto pramonė. Upė keitė pavadinimus, puošėsi tiltais ir kitais ištaigingais statiniais, girdėjo karalių žingsnius, klausėsi undinėlės meilės istorijos. Ekskursijos - žygio palei Dangę maršruto ilgis, trukmė ir judėjimo būdas (pėsčiomis arba dviračiu) parenkami atsižvelgiant į mokinių amžių. Mažiausiems (1-4 klasės) siūloma eiti pėsčiomis trumpesnį atstumą (90 min.), vyresniesiems mokiniams (5-12 klasės) žygio atstumas parenkamas ilgesnis (120 min.) arba siūloma riedėti dviračiais iki Tauralaukio (180 min.) (dviračiais pasirūpina patys mokiniai). Fizinis aktyvumas derinamas su supančios aplinkos tyrinėjimu, miesto praeities bei dabarties pažinimu – numatytose žygio stotelėse gidė mokiniams atskleidžia, koks tikrasis Klaipėdos miesto centre tekančios upės pavadinimas, kas vyko jos pakrantėse anksčiau, o kas yra dabar. Žygiuodami mokiniai skaičiuoja per Dangę nutiestus tiltus, rungtyniauja su kitais žygeiviais ir už teisingus atsakymus renka taškus, o ekskursijos – žygio pabaigoje laimi prizus. Mokiniams priskiriamos istorinių veikėjų rolės, tenka pabūti „vienos minutės aktoriais“, „ištraukti žuvį“ iš Dangės upės ir atlikti kitas su miesto istorija susijusias žaidybines užduotis, dalyvauti viktorinoje. Paslauga atliepia 2023 m. valstybės minimą sukaktį, „Klaipėdos krašto prijungimo prie Lietuvos 100-sias metines“.


Šiaulių miesto savivaldybės viešoji biblioteka

Tikslas – skatinant vaikų laisvalaikio užimtumą, praplėsti požiūrį į skaitymą, literatūros įvairovę, komiksų žanrų įvairovę, lavinti kūrybiškumą ir saviraišką, padėti suprasti, kaip kuriami komiksai, keisti nusistovėjusį požiūrį į komiksus Lietuvoje. Siekiama, kad (1) vaikai, susipažinę su komiksų įvairove, išlaisvintų savo fantaziją ir išmoktų sukurti savo personažą (superherojų), pasakojantį istoriją komiksų kalba; (2) aptariant komiksų kūrimo iššūkius ir galimybes, pristatant sukurtus darbus, vaikai lavintų savo kritinį mąstymą, mokytųsi kūrybiškumo; (3) kuriant komiksus, susipažintų su komiksų medijos unikalumu, populiarinama literatūra, domėtųsi jos skaitymu, lavintų savo kultūrinį sąmoningumą; (4) būtų organizuojamas prasmingas vaikų laisvalaikio užimtumas, informacinio ir skaitmeninio raštingumo lygio augimas, prisidedant prie kūrybingų asmenybių ugdymo, įvairių visuomenės problemų sprendimų ir socialinės integracijos. Komiksų dirbtuvių metu mokiniai susipažins su skirtingų šalių komiksų istorija ir media ir konkrečiais pavyzdžiais. Išbandys naujas ir modernias priemones, profesionalią kompiuterinę įrangą ir grafines planšetes, naudodami ipad‘us ir „Photoshop“ programą kurs komiksus apie super herojus ir pristatys savo sukurtas idėjas. Susipažinę su komiksų kultūra, išmoks pastebėti kultūrinius įvairių šalių skirtumus, panašumus, esančius komiksuose, interpretuoti ir atskleisti gilesnes kūriniuose perteikiamas idėjas.


Valstybės teatras. Tautą burianti muzika 5-8 kl.

Kviečiame prisėsti ant dainuojančio parko suolelio, pasinerti į saldų Miesto sodo liepų aromatą ir leistis į kelionę Valstybės teatro istorijos vingiais. Ekskursijos metu ekspozicijos erdvėje mokiniai susipažins su Valstybės teatru – itin svarbiu Lietuvos istorijos liudininku, kuriame vyko ne tik spektakliai, bet ir labai svarbūs valstybei reikalai. Papasakosime apie Valstybinę muzikos mokyklą, joje dėsčiusius bei tuo pačiu metu dainavusius valstybės teatre dainininkus, susipažinsime su ryškiausiais to laikmečio dirigentais, solistais, režisieriais ir kitomis teatre dirbusiomis asmenybėmis. Taip pat mokiniai galės "pasimatuoti" teatro kostiumus ir atminčiai įsiamžinti. Edukacinis užsiėmimas tinkamas specialiųjų ugdymo poreikių turinčioms mokinių grupėms: 1. galime priimti judėjimo negalią turinčius asmenis, nes turime keltuvą. (priimame mažesnę grupę, nei nurodyta) 2. užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą. Apie specialius grupės poreikius prašome informuoti užsakymo formoje.


Propaganda prieš šimtą metų ir dabar: kaip ją atpažinti?

Nacionalinis M. K. Čiurlionio dailės muziejus

Suintensyvėjusių informacinių ir tikrų karų akivaizdoje kiekvienas žmogus, ypač besiformuojantis jaunas žmogus, turi sugebėti identifikuoti pastangas manipuliuoti jo realybės suvokimu, atskirti melą nuo tiesos, atpažinti politinės ir kitokios propagandos elementus. Realių atvejų analizė ir praktinis darbas nagrinėjant olandų dailininko Luiso Ramakerso Pirmojo pasaulinio karo politines karikatūras padės užsiėmimo dalyviams susipažinti su įvairiomis propagandos technikomis, jų taikymo būdais ir identifikavimo instrumentais. Ramakerso darbai idealiai atliko savo propagandinį vaidmenį – jie taip stipriai motyvavo britų mobilizaciją ir amerikiečių apsisprendimą stoti į karą, kad Vokietijos valdžia už šio dailininko galvą buvo pažadėjusi 12 tūkst. markių premiją! Užsiėmimo dalyviai analizuos simbolines karikatūras, identifikuos juose vaizduojamus realius istorinius įvykius, kultūrinį kontekstą ir menines detales. Šiuolaikinės propagandos pavyzdžiai leis palyginti, kaip keitėsi šios manipuliatyvios komunikacijos pobūdis. O jūs, ar gebėtumėt tokią sukurti?

Kultūros paveldas; Tarpdisciplininis menas

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Rokiškio rajono savivaldybės Juozo Keliuočio viešoji biblioteka

Pristatomas interaktyvus Aukštaitijos žemėlapis – ,,kilimas“ su 7 šiame etnografiniame regione esančiais istorijos ir gamtos paminklais. Vyksta interaktyvaus ,,kilimo“ demonstravimas, mokymas skanuoti planšete/telefonu ir atlikti užduotis: užkoduotų legendų išklausymas ir žinių patikrinimui užduodami klausimai. Vėliau pasakojama apie ežeringą Rokiškio kraštą, Dviragio ežerą ir jame esančią pačią didžiausią Lietuvos salą, kurioje įsikūręs Salų miestelis. Pažvelgus iš paukščio skrydžio, aiškiai matyti, kad šio miestelio kontūrai atkartoja Lietuvos žemėlapio kontūrus. Remiantis pasakojamąja tautosaka ir kita informacija, apie ežerą bei jo kilmę pasakojami net keli padavimai apie Dviragio ežero kilmę.
Praktinėje dalyje kūrybinis užsiėmimas, priklausomai nuo dalyvių amžiaus: 1 - 4 klasių mokiniai kuria paveikslą ,,Saginės žuvys“, 5 -8 klasių mokiniai savo sumanumą, žinias pasitikrina dalyvaudami viktorinoje apie Dviragio ežero žuvis ,,Ar pažįsti jas?“.
Pabaigoje dalyviai atsakinėja į edukatorės pateiktus klausimus, dalinasi savo esamomis ir naujai sukauptomis žiniomis, išsako savo nuomonę ir pastebėjimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Šios edukacijos tikslas motyvuti mokinius rūpintis savo ir aplinkinių emocijų pasauliu. Uždaviniai: 1) Supažindinti kaip kuriasi emocijų istorija dalyvaujant kultūrinėse veiklose.
2) Padėti suprasti kaip kiekvieno dalyvavimas kuria emocinę atmosferą klasėje ir visuomenėje.
3) Padėti įsivardinti savo elgesį, kurį keičiant gali prisidėti prie teigiamos atmosferos kūrimo klasėje kultūros.
4) Stiprinti vaikų pasitikėjimą savimi dalyvaujant kutūrinėse veiklose.
5) Supažindinti kaip teigiamos emocijos padeda save motyvuoti įsitraukti į kultūrines veiklas.
Edukacijos metu aktyvių užduočių pagalba vaikai kuria savo emocijų istorijos žemėlapius. Įsivardina kaip jie dalyvaudami įvairiose veiklose kuria savo emocijų istoriją. Vaikai užduočių pagalba įsisąmonima kaip elgtis, kad kitiems būtų gera kartu būti ir dalyvauti ne tik kultūrinėse veiklose. Visos edukacijos metu kuriama teigiamų emocijų atmosfera, kuri motyvuoja įsitraukti. Edukacijos metu vaikų įtraukimui  pasitelkiami žaidimai.  Edukacijos lektorė, emocijų tyrinėtoja neuromokslininkė dr. Laura Vencė.


Jei prabiltų Klaipėdos senamiesčio skulptūros (o jų ten tiek daug!), išgirstume įdomių, netikėtų, paslaptingų, linksmų, liūdnų istorijų ir pasakojimų net iš Rytprūsių legendų knygos!
Gidas, skulptūrų herojų lūpomis  papasakos netikėčiausius nutikimus, kuriuos mena akmeniniai senamiesčio veikėjai. Sudarysime skulptūrų žemėlapį, eisime skulptūrų taku, visi kartu ieškosime meno kūrinių, o juos radę, įdėmiai apžiūrėsime, stengsimės įžvelgti net mažiausias skulptūros detales, nes ekskursijos pabaigoje pastabiausieji, teisingai atsakę į gido klausimus, bus apdovanoti.
O jei pastebėsime, jog kažkuri skulptūra dar neturi legendos – sukursime ją patys ateities kartoms!


Pažink Krekenavos krašto kultūros paveldą

Aukštaitijos saugomų teritorijų direkcija

Edukacinė paslauga plės mokinių kultūrinį akiratį, nukreipdama mokinius svarstyti, iš kokių vietos gyventojų patirčių gimė Krekenavos regioniniame parke esančių Bakainių ir Upytės piliakalnių padavimai, arba kaip šiuolaikinio žmogaus pasididžiavimą savo kraštu palaiko istoriniai ir archeologiniai tyrimai, tvirtinantys, kad kažkada jų gyvenamoje vietovėje būta neeilinės svarbos centro ar pilies.
Paslaugos gavėjas bus supažindintas su Krekenavos krašto kultūriniu paveldu, kas skatins tradicijų saugojimą ir perdavimą ateinančioms kartoms.  Edukacinė paslaugos metu moksleiviai gaus žinių apie tautinės savimonės gimimą, kuris apima tiek pirmąsias kaimo mokyklas, tiek knygnešystę, matomą per aktyvią Garšvių knygnešių draugijos veiklą, tiek tautos dainių J. Tumo-Vaižganto ir Maironio sąsajas su Krekenavos kraštu,  pasipriešinimą priespaudai, atsispindinčią per A. Mackevičiaus vedamo partizanų būrio veiklą.
Edukacijos metu pateikta informacija apie kryždirbystę Krekenavos krašte, ne tik suteiks žinių apie unikalaus menininko, kryždirbio Vinco Svirskio gyvenimą ir jo kūrybą, bet suteiks galimybę pamatyti vieno iš jo darbų fragmentą.
Dalyvavimas edukacinėje veikloje patį dalyvį motyvuos įsijungti į veiklą ieškant atsakymų į pateiktas užduotis, tai skatins moksleivius atpažinti kultūrinius reiškinius, ugdyti socialinius gebėjimus - dirbti individualiai ir komandoje, bendrauti ir bendradarbiauti.


Edukacija skirstoma į dvi dalis: teorinę ir praktinę. Teorinio užsiėmimo metu susipažinsite su Kuršių mariomis, didžiausiu Lietuvos gėlavandeniu vandens telkiniu, kadaise buvusiu pačiu žuvingiausiu. Pažinsite čia gyvenančias marių žuvis, žvejybinių burvalčių tipus, žvejybos ypatumus istorijos tėkmėje. Suprasite, kaip žmogaus ūkinė veikla įtakoja žuvų išteklius mariose bei kokiais būdais buvo reguliuojama žvejyba seniau ir dabar. Išmoksite šišioniškių gyventojų vartotus žuvų pavadinimus. Praktinėje edukacijos dalyje iš duoto modelino gabaliuko patys nusilipdysite mariose gyvenančią žuvį. Kol dirbinėliai džius orkaitėje, nueisite iki Drevernos mažųjų laivų uosto, iš apžvalgos bokšto pasigrožėsite Kuršių mariomis bei Kuršių nerijos kopomis. Uoste apžiūrėsite atstatytą senovinį laivą - reisinę. Pagamintas žuveles parsivešite namo atminčiai.


UAB "Eksperimentinė kūrybinio mąstymo laboratorija"

„Didžiausias ateities poreikis ir būtinybė – išlavinti tuos žmogaus gebėjimus, kurie nepasiekiami robotams: kūrybiškumą, vaizduotę, iniciatyvą, lyderystę. Žmogaus proto resursai turės persiorientuoti į gebėjimą kūrybiškai mąstyti, analizuoti, argumentuoti ir priimti sprendimus”, – teigia Niujorko universiteto profesorius Michio Kaku. Kūrybinio mąstymo penkiakovė – tai interaktyvi veikla, reikalaujanti asmeninio bei komandinio kūrybinio mąstymo. Dalyvaujant KM5 žaidimų/simuliacijų, scenarijų ir vaidmenų atlikime aktyvuojami ir lavinami 5 kūrybinio mąstymo įpročiai – vaizduotė, smalsumas, atkaklumas, nuosekli praktika, bendradarbiavimas ir 5 mąstymo tipai – analitinis, loginis, strateginis, kritinis ir divergentinis. Kiekviena KM5 užduotis yra parengta taip, kad išmokti ją atlikti neįmanoma. Kaskart atliekant užduotį reikia sukurti ir įgyvendinti tokią sprendimų visumą, kuri įgalintų pasiekti tikslą. Geriausias būdas mokytis – bendradarbiaujant, o labiausiai vienija – įkvepianti veikla, todėl edukacinis užsiėmimas „Kūrybinio mąstymo penkiakovė” lavinti kūrybiškumą suteikia galimybę susipažinti su komandos narių mąstymu. Užsiėmimo metu mokiniai kūrybinio mąstymo užduotis atlieka komandose po 4–5 mokinius, taip užtikrinant maksimalų įsitraukimą.


Mokiniai susipažįsta su senoviniais margučių marginimo būdais. Margučių raštų atsiradimu, jų simbolika, reikšme ir spalvomis. Sužino apie paprotį marginti margučius, kada jis pirmąkart užfiksuotas, kada pradėta dekoruoti margučius ir kokią maginę reikšmę turėjo jų simboliai. Sužino, kodėl reikia dovanoti ir mušinėti margučius. Supažindinama su senųjų margučių raštų vardais (pvz., žiedeliai, žalčiukai, saulutės, „paukščio pėdutės"), aptariama, iš ko susideda raštas, ką jis simbolizuoja. Mokiniams išdalinami lapai su senųjų raštų pavyzdžiais ir jie gauna užduotį – sukurti naują raštą. Savo sukurtą raštą mokiniai perkelia ant virto kiaušinio margindami jį vašku. Praktinės užduoties metu vašku numargintus margučius mokiniai išsineša su savimi.


Atsinaujinantys energijos ištekliai ir energetikos raida: praktinė edukacija su LEGO

Bricks4Kidz® edukacinis renginys supažindins vaikus su atsinaujinančios energijos ištekliais ir energetikos raida per konstravimą su LEGO.

Kas yra energija? Kas yra atsinaujinti ir neatsinaujinanti energija? Kokią įtaką turi atsinaujinančios energijos ištekliai gamtai, kultūriniam gamtos paveldui? Edukacinio renginio metu vaikai sužinos įdomių faktų ir naudingų dalykų apie atsinaujančios energijos išteklius, jų reikšmę gamtos paveldui bei formuojamą įtaką kultūriniam bei tautiniam ateities žmogaus identitetui. Vaikai pasiners į smagų konstravimo procesą, kurio metu sukonstruos vėjo jėgainę. Stiprinsime tvarią mąstyseną, sąmoningumą, bendradarbiavimo, komunikavimo įgūdžius, lavinsime gebėjimą priimti sprendimus, skatinsime kūrybiškumą per smagią ir įdomią patyriminę veiklą.


Edukacinė ekskursija "Su išmaniuoju telefonu - po 500 metų istorijos parką!"

Ar buvote dvare, kurio istoriją slepia slapti kodai? Jei ne, kviečiame išbandyti išmanųjį istorijos pažinimo būdą! Edukacinė ekskursija „Užkoduota kelionė po Ilzenbergo dvaro parką“ prasideda pasivaikščiojimu po 15 ha dvaro parką, kurio metu gidas supažindina su unikalia dvaro valdytojų, parko ir dvaro rūmų istorija, jame vyravusio gyvenimo būdo specifika nuo viduramžių iki naujausiųjų laikų. Parko teritorijoje mokiniai apžiūrės dvaro sodybos svirną, rūkyklą, pirtį, oficiną, patrankų aikštelę, sužinos jų paskirtį ir atsiradimo istoriją. Keliaudami angliško tipo parko takeliais, mokiniai matys ir šiuolaikines skulptūras - "Lelija", "Saulės laikrodis", "Angelų medis" ir kt., kurios žavi originalumu, įdomiu kūrybiniu sprendimu ir idėjos pateikimu. Po apžvalginės ekskursijos mokiniai suskirstomi į grupes. Kiekviena grupė gauna dvaro parko teritorijos žemėlapį bei užduotį, kurią atlikti gali tik suradę ieškomą objektą, pažymėtą konkrečiu užduoties numeriu (pvz. 15). Suradę lentelę pažymėtą numeriu, iššifruoja QR kodų pagalba joje esančią užduotį. Atsakymo ieško šalia esančiuose informaciniuose stenduose arba prisimena pasakojimą. Teisingą atsakymą įrašo į tuo pačiu numeriu pažymėtą užduoties - kryžiažodžio vietą. Naudodamiesi savo mobiliais įrenginiais ir programėlėmis skaitančiomis QR kodus, mokiniai turi nuskenuoti visus kodus, užpildyti užduotį ir perskaityti raktažodį (raktažodžio raidės bus „pasislėpę“ užduoties langeliuose romėniškais skaičiais (pvz. XI)). Atlikę visas užduotis, dalyviai sužino raktinius žodžius. Vadinasi, edukacija jau eina į pabaigą! Dalyviai turi kuo greičiau ateiti į sutartą vietą ir atidaryti paslaptingą „lobių skrynią". Gidas užduočių lape patikrins ar raktiniai žodžiai teisingi. Pirmieji, teisingai atlikę užduotį, gauna prizą! Edukacinė ekskursija užbaigiama įsimintinu dvarišku siurprizu - švediškos patrankos šūviu!


Edukacinė programa ,,Tai iš sapno pasakėlės pas vaikus keliauja lėlės...“

Vilkaviškio rajono Suvalkijos (Sūduvos) kultūros centras-muziejus

Pats gražiausias laikotarpis vaikystė, kuri siejasi su žaidimais, žaislais ir su lėlėmis. Šiais laikais nėra tokio vaiko, kuris savo rankelėmis nebūtų lietęs lėlės. Tačiau kokia tai buvo prabanga prieš 100 ar 200 metų. Edukacinę programą veda dvi ,,Lėlės“, kurios programos dalyviams pristato, kas tai yra lėlė. Vėliau supažindina su trumpa lėlių istorija, kuri iliustruota rodomomis skaidrėmis. Dalyviai sužino iš kokių primityvių medžiagų galima pasigaminti lėles. Kaip bėgant metams keitėsi medžiagos iš kurių buvo gaminamos lėlės. Programos dalyviams parodoma nedidelė lėlių kolekcija, kuri pagaminta iš skirtingų medžiagų (nuo lininių iki porcelianinių). Šias lėles galima liesti, palyginti ir paanalizuoti jų charakterius. Antroje programos dalyje mokiniai patys gamina, savo rankų darbo lėlytes. Dalyviai lėles gamina iš spalvotų siūlų. Pirmiausiai gaminamas lėlytės kūnas siūlų vijimo ir rišimo būdu. Vėliau pagamintą lėlytę aprengiame audinio skiautėmis. Norintys lėlytes gali išpuošti savo sugalvotomis detalėmis. Lėlytes moksleiviai gamina iš vienodų medžiagų. Koks bus kūrinys, priklauso nuo kiekvieno dalyvio kūrybiškumo, kruopštumo. Programos pabaigoje kiekvienas dalyvis turės padaryti slaptą užduotį, kuri bus atskleista tik tuomet, kada ,,gims“ naujasis jūsų draugas ar draugė. Visi dalyviai savo pasidarytas lėlytes išsineša namo.


Kultūrinė edukacinė programa – ekskursija Bernardinų sodas - „Nuo daržo iki vasaros teatro“

Pačioje Vilniaus senamiesčio širdyje įsikūrusi gamtos oazė – Bernardinų sodas, mėgstama pramogų ir poilsio vieta. Senais laikais, šią pelkėtą vietą savo namais pavertė į Vilnių atvykę vienuoliai pranciškonai, čia pasistatę bažnyčią ir vienuolyną, pasisodinę derlingus daržus ir žaliuojantį sodą su tvenkiniais, kanalais ir aplink dūzgiančiomis bitėmis. Tačiau parko istorija susijusi ne vien su vienuoliais. Čia būta prabangių restoranų, bufetų, vasaros teatras, net ir palmė džiugino sodo svečius. Edukacinės ekskursijos tikslas – supažindinti dalyvius su unikaliu istoriniu architektūros paminklu, atskleisti jo vertybes ir ugdyti kultūrinį – istorinį sąmoningumą. Pristatyti daugiau nei 500 metų čia gyvenančių vienuolių pranciškonų kasdienybę, tradicijas ir šventes. Ugdant pastabumą ir dėmesį skatinti surasti ir pažinti sode augančių augalų ekspozicijas, tobulinti gebėjimą geriau suprasti jų panaudojimo galimybes ir naudingąsias savybes. Pasitelkiant vizualinę medžiagą (nuotraukas, žemėlapius, atvirukus), edukacinius ir teminius žaidimus, gyvai tyrinėti sodo aplinką ir atrasti jame įvykusius landšafto ir architektūros pokyčius: dingusius, nugriautus pastatus ir paminklus, dirbtinai sukurtą upės vagą, buvusias ir esamas augalų kolekcijas. Moksleiviams suteikiama galimybė tyrinėti ir interpretuoti, matyti detales, vertinti ir saugoti gamtos, kultūros ir architektūros paveldą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Susitikimas su rašytoju Mariumi Marcinkevičiumi (nuotolinė paslauga)

Nuotolinio susitikimo metu rašytojas Marius Marcinkevičius pristatys Jūsų pasirinktas dvi knygas (galima rinktis iš 3 variantų):
1. Daugybę apdovanojimų laimėjęs grafinis romanas „Mergaitė su šautuvu“. Moksleiviai sužinos kuo partizanai skiriasi nuo kareivių, už ką jie kovojo, kaip atrodė gyvenimas bunkeryje, rašytojas pristatys knygoje pasakojamą Magdės istoriją, paskaitys knygos ištrauką. (Tinka 2-5 kl. moksleiviams.)
2. Linksma knygų serija „Superbobutės“. Šios knygos ne tik  juokingos, bet ir paliečia svarbias temas. Pirmoji „Superbobučių“ serijos knyga kalba apie amžizmą - susiformavusius stereotipus kaip turėtų elgtis tam tikro amžiaus žmogus. Knyga bando paneigti stereotipus  ir paskatinti vaikus pasidomėti kas buvo jų seneliai jaunystėje. Antroji serijos knyga „Superbobutės 2. Didžioji apgaulė“ yra satyra apie įvykius Rusijoje. Apie apsišaukėlį prezidentą, siekiantį užkariauti pasaulį. Rašytojas su vaikais padiskutuos kas vyksta Rusijoje, kodėl ten žmonės gyvena kitokioje realybėje. Trečioji knyga „Superbobutės 3. Smegenų vagis“ nukelia skaitytojus į Australiją. Viena iš knygos temų – ekologinis terorizmas, kai žmonės atveždami naujas gyvūnų ir augalų rūšis į kitas šalis smarkiai pakeičia ar net sunaikina vietinę florą ir fauną. (Tinka 2-5 kl. moksleiviams).
3. Knyga „Mažasis Piratas ir didysis lobis“. Pilna fantazijos nuotykių istorija, kurioje herojai skraido moliūgu po dangaus erdves,  kovoja su mechanotronais, ererykliais ir mechanotronai... Pagrindiniai personažai – ekscentriškas, genialus profesorius Proto Gumbas, kuris mėgsta viską kryžminti (augina rožiaburokius, kolabūzus, braškiakrabius...) ir kurti keisčiausius aparatus (minčių radiją, kiaulių uodegėlių tiesintuvą)  ir lyderiaujantis, narsus, komiškas Mažasis Piratas. Knyga skatina žingeidumą, atveria akis į naujas erdves, propaguoja mokslo, atradimo žavesį. (Tinka 1-4 kl. moksleiviams).
Susitikimo metu bus galima bendrauti su rašytoju, užduoti klausimus.

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pažink pasaulio instrumentus. Instrumentai, įtraukti į UNESCO nematerialaus paveldo sąrašą (5-8 kl.)

Muzikos instrumentai gali būti kartais kaip žmonės: gali augti, populiarėti arba išnykti. Kad ypatingą kultūrinę muziką ir instrumentus puoselėtume ir saugotume, jie yra įtraukiami į UNESCO nematerialaus paveldo sąrašą. Saulius Petreikis, populiarus Lietuvos multiinstrumentininkas, yra sukaupęs senovinių instrumentų kolekciją, išmano skirtingas muzikavimo tradicijas ir net dainavimo technikų ypatybes. Norima mokiniams pristatyti šią muzikinę kultūrinę programą, kad primintų tiek mokiniams, tiek mokytojams, kokie instrumentai yra nykstančios rūšies, kodėl gali išnykti ir kaip juos galime išsaugoti.


Edukacinė programa „Keliauk su miško broliu“ (5-12 kl.)

Keliauk su miško broliu kartu ir patirk kupiną įdomių bei prasmingų veiklų nuotykį! Susitikime su partizanų istorijos rekonstruktoriumi, laisvės kovų atminimo puoselėtoju, žygeiviu – gyvai susipažinsite su laisvės kovų istorija. Edukatorius Jums praves visapusišką pilietiškumo pamoką, kurioje pasidalins autentiškais amžininkų prisiminimais, fotografijomis, praves partizaniškų dainų ratą, pakalbės apie laisvės kovotojų herojiškumo apraiškas, laisvės ir dekomkratijos siekį. Užsiėmime kiekvienas galės paliesti autentiškus partizanų buities daiktus, pasimatuoti partizanišką švarką, kepures, išmėginti rankų miklumą spausdinant sena spaudinimo mašinėle, pakilnoti ginklus, pažiūrėti su kariškais žiūronais, pavartyti autentišką dienoraštį ar paliesti archeologinius radinius iš partizanų bunkerio. Kartu pasiruošę ekipuotę, užsidėję partizaniškas kuprines ant pečių, pasiemę trispalvę į rankas, susigalvoję kiekvienas sau partizaniškus slapyvardžius, pasiėmę puodą maistui gaminti ir kitus būtinus partizaniškai iškylai daiktus – iškeliausime į nedidelį žygį, kurio metu aplankysime partizanų žūties vietas, miško brolių slėptuvę, kartu pasigaminsime partizanišką košę ir visapusiškai pamėginsime „išjausti?“ – kokia iš tiesų galėjo būti partizanų kasdienybė, darbas ir kova. Susitikimo metu vyks kūrybinės užduotys, ryšininkų raštelių slėpimas-atradimas, šauniausio jaunojo „partizano“ rinkimai. Jūsų laukia aktyvi, gyvybinga, žaisminga, informatyvi pamoka-kelionė į laisvės kovų istorijos pažinimą.


Edukacinė programa skirta supažindinti su su tautinių juostų raštų įvairove ir tradicija, nagrinėjant Dzūkijos audimo raštų pavyzdžius. Užsiėmimą sudaro pažintinė ir praktinė dalys. Pirmoji dalis vyks unikalioje dzūkiškos pirkios erdvėje, to krašto žmonių surinktoje ir sukauptoje etnografinėje ekspozicijoje tarp autentiškų eksponatų. Mokiniai tyrinės, lies ir apžiūrinės skirtingas tautinių divonų ir juostų dalis, lygins ir įvardins joms būdingus bruožus. Diskutuodami grupėse atliks užduotį, kurios metu skirtingus raštus priskirs atitinkamiems pavadinimams. Sužinos, kokie raštų pavadinimai buvo naudojami juostoms, bei divonams.  Kalbėsime apie jų detalių panaudojimo galimybes šiais laikais. Sužinoję visas subtilybes, praktinėje dalyje dažų ir specialių įrankių (skirtų taškavimui), unikaliu tapymo būdu taškučiais, bus kuriami tautinių juostų raštai. Šiame darbe aptarsime tapymo taškuojant metodą, spalvų derinimo, kompozicijos dailėje temas, bus lavinamas kūrybiškumas.


,, Teatriuko „Šakar Makar“  knygos skirtukas “

Lazdijų rajono savivaldybės viešoji biblioteka

Trumpėjančios dienos ir ilgėjantys vakarai kviečia vis dažniau atsiversti knygą. Knygelių skaitymas lavina vaizduotę, papildo žinių krepšelį, skaitydami knygas jūs visada turėsite temų, kurias galėtumėte aptarti su kitais, todėl knygas skaityti labai svarbu. Smagu, kad daugybė mažųjų skaitytojų susidraugauja su skaitomų knygų personažais. Mes teatriukas ,,Šakar Makar“ norime tapti Jūsų draugais ir kartu su Jumis pasigaminti knygos skirtuką. Vaikai išlaisvina savo vaizduotę kurdami knygų skirtukus origami technika. Užsiėmimo pradžioje vaikams paaiškinama, kas tai yra origami technika. Tada vaikų vaizduotė išjudinama skaitant garsinius skaitymus: bibliotekininkai persirengę knygų personažais skaito vaikams pasirinktas ištraukas iš pasakų. Tada jie gauna po popieriaus lapą ir gaminasi sau knygų skirtuką. Guašo, flomasterių ar spalvotų pieštukų pagalba  apipavidalina skirtuką, piešdami ant jo tai, ką nori ar galbūt išvydo vaizduotėje bibliotekininkams skaitant pasakas.
Šį skirtuką  gali pasigaminti ir patys mažiausi vaikučiai. Neabejojame, kad  vaikai  įdėję į knygą nuostabų skirtuką ir ją  atvertę  pirmiausia ką padarys, tai nusišypsos, prisimins skaitytas knygeles, emocijas ir bus labai laimingi.


Biržų tvirtovė – didžiulis gynybinis kompleksas, kurio pagrindinė paskirtis buvo ginti Lietuvos Didžiosios Kunigaikštystės ir kartu Biržų kunigaikštystės šiaurinę sieną. Jūs galite tapti aktyviais pilies gynėjais, susipažindami su tvirtovės statiniais, įtvirtinimais, sužinodami, kokie svarbiausi gynybiniai įrengimai ir ginklai galėjo apsaugoti šią tvirtovę nuo priešų. Susisiekdami racijomis, Tvirtovės teritorijoje ieškosite paslėptų užuominų, atliksite užduotis, kurios pareikalaus jūsų išmonės, greitos reakcijos ir kūrybiškumo.


Kokia pirma mintis šauna į galvą išgirdus sąvoką „kūrybinis rašymas“? Feisbuko įrašai? Tinklaraščių tekstai? Laiškas draugui? Dienoraštis? Knygos? Kūrybingai pašyti galima daugybę dalykų, tačiau kūrybinis rašymas yra tai, kas kyla iš vaizduotės, kam suteikiama tam tikra forma. Kūrybiškai rašyti gali kiekvienas, nes kiekvieno iš mūsų galvoje verda tūkstančiai istorijų: tų, kurios nutiko mums, tų, kurios ištiko mūsų draugus ir pažįstamus. Visas jas galime papasakoti, o jei galime papasakoti, galime ir užrašyti. Viena iš technikų, kuri padeda, – įvairūs laisvojo rašymo metodai. Vienas iš variantų – tiesiog konkretų laiką stengtis užrašyti, kuo daugiau minčių, jų nevertinant ir nefiltruojant. Kas yra taip bandęs rašyti, žino, kad sudėtingiausia yra nevertinti rašomos minties. „Kūrybinio rašymo dirbtuvės“ skirtos visiems, norintiems išbandyti savo rašymo gebėjimus. Galbūt kaip tik tu po 10 metų būsi garsiausias Lietuvos rašytojas?


Tradiciniai aukštaičių kaimo amatai (5-8 kl.)

A. Baranausko ir A. Vienuolio-Žukausko memorialinis muziejus

Programos netradicinėje aplinkoje tikslas – supažindinti su tradiciniais XIX–XX a. I p. Lietuvos kaimo amatais, praktiniu dirbinių pritaikymu buityje. Edukatoriai-amatininkai supažindina su PUODŽIAUS amatu, molio savybėmis, jo paruošimu, leidžia edukacijos dalyviams paliesti molį, supažindina su tradiciniais molinių indų gamybos būdais: lipdymu ir žiedimu, pasakoja kaip jie yra degami, glazūruojami, kaip indai buvo puošiami, supažindina su ekspozicijoje esančiais keramikos dirbiniais, jų paskirtimi. AUDIMO ekspozicijoje edukacijos dalyviai sužinos, kodėl kiekvienuose namuose stovėjo staklės, remiantis dalyvių jau turimomis žiniomis, prisimins, kaip linai ir vilna tampa siūlu, o po to audiniu, kaip kuriami audimo raštai, kokie buvo tradiciniai audiniai, jų paskirtis, kaip siūlus galima dažyti augalais. Edukacijos dalyviai galės pamatyti, kaip audžiama audimo staklėmis, kaip pinamos tradicinės aukštaitiškos juostos. Edukatoriai primins patarles, legendas, susijusias su audimu. Ekspozicijoje susipažins su Anykščių krašto audėjų darbais. KALVĖJE edukacijos dalyviai susipažins su pagrindiniais kalvės įrenginiais: žaizdru, dumplėmis, priekalu, svarbiausiais kalvio darbo įrankiais, galės pamėginti pūsti dumples, ekspozicijoje galės susipažinti su tradiciniais kalvio dirbiniais, stebėti kalvio darbą, kaip iš metalo gabalėlio atsiranda dirbinys. MEDŽIO drožimo dirbtuvėje edukacijos dalyviai supažindinami su medžio apdirbimu. Medžio dirbinių panaudojimo spektras labai platus. Ekspozicijoje dalyviai galės pamatyti įrankius, skirtus medienai pjauti, obliuoti, tekinti. Galės stebėti medžio drožėjo darbą, susipažinti su medžio dirbinių puošyba, jų praktiniu panaudojimu ir dekoratyvine paskirtimi. Programos pabaigoje dalyviai aplankys drožėjo Jurgio Kazlausko drožinių ekspoziciją, kur meno kūriniuose patikrins įgytas žinias – atpažins menininko kūriniuose įamžintus žemės ūkio ir kaimo buities darbus.


Užsiėmimo metu išsiaiškinsime, kas yra aromaterapija ir kaip ją galime pritaikyti šiandienos kasdienybėje. Praktinio užsiėmimo metu mokiniai, padedami edukatorės kurs aromaterapinės druskos receptą, kuri odai suteiks švelnumo ir minštumo jausmą. Pačių pagamintas aromaterapinis droduktas turės ir aromaterapinių - gydomųjų savybių (padės įveikti nemigą, stresą, išsiblaškymą ar kitus emocinius negalavimus, peršalimo profilaktikai bei prevencijai). Aromaterapinę druską praturtinsime ne tik eteriniais aliejai, bet ir moliais, kurie suteiks odai naudingų medžiagų, mineralų oksidų.


Edukacinis užsiėmimas „Visatos vaikai“ (bibliotekoje)

Smalsu, kas laukia už Žemės planetos ribų? Kultūrinės edukacijos „Visatos vaikai“ metu kiekvienas dalyvis pasitelkiant 3D akinius bus akimirksniu „nuskraidintas“ į kosmosą ir patirs svaiginančią Visatos platybę! Edukacijos dalyviai sužinos, kaip keitėsi žvaigždėto dangaus tyrinėjimas, kaip žvaigždės įkvėpė menininkus kurti, kaip žmonės gyveno atsižvelgdami į dangaus kūnų judėjimą, minėjo šventes, aiškinosi kosminių kūnų įtaką žmogaus likimui. Ieškosime informacijos knygose. Gilinsime žinias apie Saulės sistemos planetas, jų išsidėstymo seką ir aiškinsimės, kodėl visa tai svarbu mums, Žemės gyventojams. Moksleiviai galės pasijusti tikrais mokslininkais, nes konstruos kosminius erdvėlaivius iš lego kaladėlių!

Po šios edukacijos kiekvienas mažasis kosmoso tyrinėtojas neabejotinai pajus, kad yra svarbi, unikali ir neatsiejama Visatos dalis.

Užsiėmimo trukmė: 50 min.
Dalyviai: 1–4 kl. moksleiviai.
Vieta: Šiaulių apskrities Povilo Višinskio viešoji biblioteka.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Gotikinis nuotykis – architektūrinė edukacija (Išvažiuojamoji)

Edukacinis užsiėmimas supažindins moksleivius su esminiais gotikinės architektūros bruožais, padės atrasti ryšius, siejančius gotikinę architektūrą su inžinerija, matematika ir menu. Užsiėmimo metu moksleiviai sužinos, kad gotika, gyvavusi Europoje iki 16 a., plėtojosi veikiama prieštaringų veiksnių: katalikybės, bažnyčios autoriteto, tvirtėjančios pasaulietinės valdžios, augančios miestų kultūros, tobulėjančių amatų, gausėjančių technikos išradimų. Pasakodami moksleiviams intriguojančias pirmųjų gotikinių bažnyčių atsiradimo istorijas paskatinsime vaikus suprasti idėją, kad mus supanti aplinka nepriklauso tik nuo architektų sprendimų, bet yra įtakojama kompleksinių veiksnių. Tuometinė architektūra telkė savyje vaizduojamąją ir taikomąją dailę. Analizuodami gotikinę architektūrą moksleiviai atras skirtingų meno ir mokslo šakų sąsajas. Vaizdinėje prezentacijoje parodysime gotikai būdingas architektūros detales: langus, duris, rozetes, bokštus, skulptūras ir kitas groteskiškas figūras. Edukacinis užsiėmimas pritaikytas skirtingoms mokinių amžiaus grupėms. Vyresnieji vaikai susipažins su svarbesniais gotikinės architektūros terminais. Konstrukciniams gotikinės architektūros subtilumams išsiaiškinti pasitelksime architektūrinį performansą – pasidalinę vaidmenimis vaikai vaidins katedros sienas, arkas, kontraforsus. Tai leis moksleiviams pajusti architektūros elementų paskirtį. Vėliau išsiaiškinsime, kur ir kodėl naudojami ramsčiai, sąramos, smailėjančios arkos. Kas yra kontraforsai ir arkbutanai? Vyresnieji vaikai susipažins su aukso pjūvio taisykle, pamėgins ją pritaikyti Paryžiaus Notre Dame katedros fasade. Praktinėje užsiėmimo dalyje moksleiviai įtvirtins gautas žinias: 1-6 kl. mokiniai pieš gotikinę bažnyčią, 7-10 kl. mokiniai braižys gotikinį langą. Užduotims atlikti yra sukurti paruoštukai ir darbo instrukcijos.


Mobilus planetariumas - interaktyvi pamoka

Kas yra mobilus planetariumas?
Jums nereikia niekur keliauti, kad galėtumėte mėgautis nepakartojamais vaizdais ir įspūdžiais! Mobilus planetariumas atkeliaus tiesiai pas Jus į svečius! Tai yra pripučiamas kupolas, kuriam tereikia didesnės erdvės pastatymui, o visa kita palikite mums! Tai neįtikėtinas būdas sužinoti apie įvairius pasaulio ir kosmoso stebuklus, ir čia tikrai išgirsite daugybę "wow", "oho" ir kitų nepakartojamų žodžių. Be to, visa tai įkvėps Jūsų mokinius geriau suprasti juos supantį pasaulį. Planetariumo generuojamas 360 laipsnių vaizdas sužadins kiekvieno vaizduotę ir sukurs tokią iliuziją, tarsi dalyvautume filmo veiksme. Mūsų tikslas - interaktyvi pamoka, perteikianti mokomuosius dalykus, pagal naujos kartos mokslo standartus.

Tačiau tai bus ne tik filmo žiūrėjimas pasirinkta tema, bet ir edukacinė programa, kurios metu vaikai pasigamins po asmeninį šviečiantį žvaigždyną, kurį galės parsinešti namo ir turėti prisiminimą bei paskatinimą labiau domėtis mus supančia aplinka.
Patirkite neišdildomus įspūdžius mobilaus planetariumo seanse!


Japonijoje – didžiausi pasaulio miestai ir moderniausios technologijos. Punktualiausi traukiniai, ryškiausios reklamos, automatizuotos kavinės ir viešbučiai. Tačiau kartu japonai išsaugojo savo senutėlę amžiną kultūrą. Kovos menus, pagoniškus tikėjimus, arbatos ceremonijas, origamį ir bonsus, išskirtinę meilę gamtai. Kviečiame dalyvauti žaismingoje kultūrinėje edukacijoje, kurios metu sužinosite neįtikėtinų faktų apie Japoniją, konstruosite ir programuosite robotus sumo imtynininkus, dalyvausite robotų sumo imtynėse, tobulinsite robotus. Šypsenos, azartas, kūrybinis problemų sprendimas bus nuolatinis Jūsų palydovas. Tai puiki galimybė suvienyti jėgas su klasės draugais ir drauge siekti pergalių. Dalyvavę kultūrinėje-edukacinėje programoje ir atlikę užduotis mokiniai gaus tai patvirtinančius pažymėjimus.


Edukacinė programa „Tautinio kostiumo simboliai“

Edukacinė programa skirta etninės kultūros pažinimui per tautinį kostiumą.
Renginio metu pristatomi etnografinių regionų: Aukštaitijos, Dzūkijos (Dainavos), Mažosios Lietuvos, Suvalkijos (Sūduvos), Žemaitijos tautiniai kostiumai. Aptariamos jų struktūrinės dalys, spalvingumas, puošybai naudomai simboliai.
Pristatomi ir demonstruojai etnografinių regionų kostiumuose naudoti galvos apdangalai, jų paskirtis, puošybos elementai. Moksleiviai parengiami užduočiai – sukurti galvos apdangalą – karūną.
Programoje naudojami tautiniai žaidimai.
Programa skirta pradinių klasių moksleiviams, pritaikant turinį pagal amžiaus grupę.
Programos pravedimui atvykstama į užsakovo pasirinktą vietą, atsivežamos kūrybai visos reikalingos priemonės.


Kur pažvelgsi - vien bokštai! Ar kada susimąstėte, kodėl Vilniuje tiek daug bažnyčių? Senojo Vilniaus gyvenimas neatsiejamas nuo vienuoliškos kultūros. Kiekvienas vienuolynas turėjo savo bažnyčią. Vienuolynuose žmonės rasdavo prieglobstį nuo negandų, vienuoliai perrašinėdavo knygas, mokydavo, patardavo dvasiniais klausimais. Iš vienuolynų po miestą plito mokslo atradimai, kulinariniai receptai ir medicinos žinios. Pasikalbję apie istoriją praktinėje dalyje kursime iššokančius atvirukus su vienuolynų ir bažnyčių paveikslėliais ir turėsime savąjį senojo Vilniaus albumą.


Muzikinis edukacinis spektaklis "DREVINUKAS"

"Drevinukas" muzikinis/edukacinis spektaklis
pagal Anzelmo Matučio eiliuotą pasaką
Miškus ir girias užpuola trys baubai: Bumbuliūnas, kuris šaudo žvėris, stato jiems spąstus, neleistinais būdais žvejoja žuvis... Kapočius, baubas kertantis medžius jaunus ir senus ir Šlamštinis- miškų šiukšlintojas, gaisrų sukėlėjas. Viso to neapsikentę miško gyventijai prisimena Drevinuką - seno ąžuolo anūką, kurį prisakyta prižadinti tada, kai miškams iškils bėda. Taigi du miško detektyvai Voverė ir Kiškis, taip ir padaro. Po spektaklio kviečiame padiskutuoti vaikučius su personažais (15-20 min.)


Kam skamba žaibas? Edukacija su TESLA ritėmis

Viešoji įstaiga Lietuvos energetikos muziejus

Net ir žaibas kuria muziką. Kai žaibas trenkia, jis skleidžia garsą, kuris turi tam tikrą natą. Žaibai „groja“ labai garsiai, tai galinga jėga, kuri yra stipresnė už mus, gal net šiek tiek gąsdinanti. Bet kai išmoksti valdyti žaibą – jautiesi drąsesnis ir supranti, kad net muzikavimas gali būti ekstremalus. Taigi, kam ir kaip skamba žaibai?

Vienas pavyzdžių galėtų būti Teslos ritės „žaibų“ kuriama muzika. „Dainuojanti“ Tesla ritė, kartais vadinama „dzeuzafonu“ (žaismingai pagerbiant Dzeusą, senovės graikų žaibo dievą) arba „muzikiniu žaibu“. Garsai, kurie išgaunami Teslos ritėmis, tai – garsai, panašūs į girdimą žaibo garsą iškrovos metu, tik jie pasitelkiami kūrinio melodijos atkartojimui.

Kaip tai vyksta? Prijungus Teslos ritę prie muzikos instrumentų ar kompiuterio, gaunamas netikėtas garsas – tarsi „dainuotų“ pati elektra. Padidinant arba sumažinant dažnį, „žaibo“ iškrova iš ritės išeina plėšydama orą skirtingais tonais, tarsi gamtoje greitai pasikartojantys griaustiniai. Beje, ritėse nėra nei garsiakalbių, nei specialiųjų garso ar žaibų vaizdo efektų.

Taigi, Teslos ritės dėka galima tiesiogine žodžio prasme groti žaibais. Mokiniai turės galimybę sugroti „duetu“ su viena galingiausių gamtos stichijų – žaibu. Edukacijos metu mokiniai išmoks, kaip Tesla ritės gali būti naudojamos kuriant muziką ir supras, kaip XX amžius muzikoje pasižymėjo eksperimentais su garsu, nes pokyčiai buvo tokie greiti ir įvairūs, kad nebesiformavo vieningesni muzikos stiliai.

Edukacijos metu mokiniai patirs, kad visa elektroninė muzika yra taip pat mokslas. Būtent elektroninė muzika, sintezatoriai pastūmėjo muzikus bei kompozitorius ieškoti autentiško garso ir dar negirdėto, naujai išgaunamo skambesio. Šias idėjas įgyvendinti turėjo nauji instrumentai.

Edukacijos metu bus vedama ir ekskurisją po Virsmo salę.


Geologijos istorija Lietuvoje prasideda Ventos krašte. Jau XIX a. pradžioje čia atvykęs Dionizas Poška rinko fosilijas
(vadindamas jas „akmeningais daiktais“). Vėliau čia atvyko ir tyrė daug mokslininkų, iš įvairių šalių. Papilės vardas
geologijos istorijoje – gana ryškus, dėl savo juros geologinio periodo radinių. Šios edukacijos metu moksleiviai ne tik ieško
fosilijų, bet ir trumpai susipažįsta su geologijos istorija Ventos krašte, per tai geriau ir iš įdomaus kampo pažindami ir
platesnę Lietuvos istoriją. Teorinėje dalyje moksleiviai trumpai supažindinami su Ventos krašto gamta ir geologija,
o taip pat su istorija. Teorinės dalies metu visi kartu su mokytoju vaikšto po Ventos regioninio parko lankytojų centro
ekspoziciją, kur yra labai geros priemonės teorinei edukacijos daliai: kompiuteriniai terminalai, holograminiai ekranai,
įvairūs stendai, taip pat liečiamieji stendai, tiranozauro-rekso maketas, ichtiozauro maketas, imitacinė atodanga, kur galima
tai pat šiek tiek kasinėti, ir pan. Po teorinės dalies moksleiviai pabandys sukurti savo amuletą įmituodami svarbiausius fosilijos susidarymo etapus. Praktinės dalies metu visi vyksta į Papartinės atodangą (15 km), kur vyksta susipažinimas su populiariausiomis fosilijomis ir jų paieška (kasimas atodangoje ir atpažinimas). Šioje atodangoje daugiausiai yra juros geologinio periodo (150-200 mln. metų prieš dabartį) fosilijos: amonitai, belemnitai, dvigeldžiai ir pan. Rastas fosilijas - iš tų laikų, kuomet gyveno dinozaurai - moksleiviai gali pasiimti su savimi, tai yra pats geriausias suvenyras iš Papilės krašto.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Vaškinio kvapuko gamyba – užburiantis eksperimentas, įdomus ir atpalaiduojantis procesas, kuris sujungia žinias ir kūrybiškumą.
Edukacinės programos metu degustuosime skirtingų natų kvapus, kalbėsime apie jų kilmę, augalų augimvietes ir savybes. Burtai nulems į kurį geografinį žemyną keliausime ir tuomet jau leisime fantazijai įsisiūbuoti. Kuo kvepia Europos miestai ir kaimai? Kaip kvepia atogražų miškai, o Nilo slėnis? Galiausiai grupėse kursime kvapo formulę ir išgausime unikalų aromatą. Kiekvienas dalyvis pagamins ir namo nešis kvepiantį vaškinį namų kvapuką - suvenyrą, papuoštą įvairiais margais žiedeliais.


Edukacinė programa „Fotografija: pasaulis degtukų dėžutėje“ supažindina su įvairiais fizikos ir chemijos mokslo reiškiniais ir jų taikymu praktikoje: kine, dailėje, fotografijoje. Edukacinis užsiėmimas atskleidžia jo dalyvių kūrybingumą, sužadina vaizduotę ir leidžia per eksperimentinę patirtį žavėtis ir stebėtis mus supančią kultūrinę aplinką. Programoje pristatoma fotografijos proceso teorija, tai leidžia labiau įsigilinti į fotografijos kultūrą, suprasti, kaip toli pažengė šiuolaikinės technologijos leidžiančios fotografiją atlikti akimirksniu. Taip pat, praktinė dalis ugdo kūrybiškumą, kantrumą, papildo fizikos ir chemijos mokslų taikymą, jį priartina prie kasdienybės praktikų. Programa užtikrina kultūros patirčių įvairovę - skatina ir ugdo lankymosi muziejuje įpročius, leidžia į kultūrinius reiškinius, tokius kaip fotografija pažvelgti per mokslo prizmę, taip pat suteikia galimybę kritiškai vertinti fotografijos meną, ir galimybę patiems sukurti savą analoginės fotografijos kūrinį.


Pramoginė - edukacinė programa “Mokslininkas”

Jūsų moksleiviai genialūs, žingeidūs, sumanūs, ir mėgsta ekperimentuoti?

Siūlome programą, kurioje jūs patirsite naujų mokslinių atradimų, eksperimentų, bandymų įtraukiančių diskusijų ir azartišką mokslinę viktoriną!

EKSPERIMENTAI, PROGRAMOS METU:

Pamatys, kaip kietas rutulys, tampa skysčiu ir atvirksčiai;
Atlikinės bandymus su SAUSU LEDU;
Pajausime SKYTO AZOTO šaltį.
Išmoks be vėjo užgesinti ugnį;
Atliks "Degančių rankų" eksperimentą;
Sužinos daug mokslo įdomybių ir išbandys daug kitų linksmų užduočių bei žaidimų;
Varžysimės, kuri komanda turi daugiau žinių;
Išmoksime "moksliškai" diskutuoti ir priimti gerus sprendimus!

Užsiėmimą veda patyrę specialistai, visas naudojamas inventorius visiškai nepavojingas.

Taip pat paliksime Jūsų klasei sararankišką eksperimentą, kur specialūs rutuliukai sugeria 20 kartų daugiau vandens, negu patys sveria.


Teatralizuotų ekskursijų ciklas „Pasivaikščiojimai Klaipėdoje“

Pasivaikščiojimai su teatralizuotais vedliais – žyniais dabartinės Klaipėdos gatvėmis, žmonių mintimis, ieškant iš nedidelių, subjektyvių fragmentų besidėliojančio Klaipėdos miesto istorinio praeities paveikslo Išsirinkite vieną iš keturių ekskursijų: ŠVIETIMO EKSPEDICIJA Ši ekskursija į Klaipėdos miesto praeitį žvelgia vaikystės akimis. Ekskursijos metu, atskleidžiant uostamiesčio mokyklų atsiradimo istorines aplinkybes, kasdienę buitį, ieškoma sąsajų su kiekvieno iš mūsų vaikystės patyrimais. Ši ekskursija – lyg laiko mašina, nukelianti ne tik į miesto praeitį, bet ir į kiekvieno žmogaus jaunystės pojūtį, emocijas, pasaulio suvokimą. UOSTO PRARYTI Tai ne mokslinis ar istorinis tyrimas – tai meninis eksperimentas, kuris tyrinėja uosto santykį su šiuolaikiniu miestiečiu, reflektuoja buvusio Vitės kvartalo istoriją. Iš tolumos žvelgiantis į Klaipėdos istorijos ypatumus bei bandantis atrasti jungtį tarp jūros, uosto, miesto ir žmogaus – dabartyje ir jau praėjus. Tai kelionė laiku po pamirštą ir visiškai pasikeitusį Vitės kvartalą. NAKTIS 303 Ekskursija pro padidinamąjį stiklą žvelgianti į sovietmečio Klaipėdos dailininko ir restauratoriaus Vytauto Vičiulio gyvenimo ir kūrybos pėdsakus. Taip pat iš tolumos apžiūrintis Klaipėdos istorijos ypatumus bei mėginantis atrasti jungtį tarp šių dviejų organizmų. Miesto ir žmogaus – dabartyje ir jau praėjus. SENAMIESČIO GARSAI 2022-aisiais metais Klaipėda mini 770 gimtadienį. Tačiau, ką iš tiesų liudija šis skaičius? Nedaugelis žino, nuo ko prasidėjo Klaipėdos istorija ir kaip vystėsi seniausia miesto istorijos dalis. Ekskursija kviečia patyrinėti Senojo Mėmelio įkūrimo aplinkybes, apžvelgti 13 -19 a. Klaipėdos ekonominę, kultūrinę raidą, susipažinti su miesto kaip karinės tvirtovės identitetu bei atrasti sąsajas su šių dienų Klaipėda. Ekskursijų metu naudojami autentiški istorikų, architektų, klaipėdiečių garso įrašai, Aleksando Ilginio, Iskander, Bernardo Aleknavičiaus fotografijos, archyviniai fondai.


Edukacinis spektaklis „Ten, kur miega žuvys“

Edukacinis spektaklis "Ten, kur miega žuvys" vaikams
provokuos dialogui ir kvies pažinti savo elgesio pasekmes gamtai, ypatingai planetos vandenynams. Kūrybiniais
metodais lavins vaikų atidą ir aplinkosauginę savimonę ir pateiks sprendimus rūpintis mus supančia aplinka:
rūšiuoti atliekas, mažinti vartotojišką kultūrą, atsakingiau įsigyti naujus daiktus, senus daiktus pritaikyti pakartotiniam
panaudojimui. Pagrindiniai veikėjai savo kelyje susidurs su vaikams gerai pažįstamais daiktais: žaislais, baldais,
rūbais, vienkartine šventine atributika, išmaniais elektriniais įrenginiais ir kt., bei per jautrų santykį su jais ir supančia
aplinka, padės vaikams suprasti aplinkosaugos svarbą.


Ekskursija pagal J. Kunčino romaną "Tūla" veda per romane minimas išlikusias ir būtas Vilniaus senamiesčio vietas, svarbias tiek pačiam rašytojui, tiek jo herojams. Moksleiviai turės galimybę įgyti naują požiūrį į jau lankytas (arba matytas internete) Vilniaus vietas, galės savarankiškai reikšti idėjas apie kūrinio siužetą ir gilesnes prasmes, savita ir unikali refleksija skatinama išklausius visą ekskursiją. Ekskursijos metu bus ugdomi socialiniai įgūdžiai: gebėjimas klausytis informacijos individualiai bei drauge su kitais, bendrauti ir bendradarbiauti išsakant savo mintis bei idėjas apie literatūros kūrinį.

Šios ekskursijos turinys leidžia atpažinti ir susieti naujai įgytas patirtis su jau turimomis žiniomis apie rašytoją J. Kunčiną ir jo kūrinį, kurį moksleiviai privalo skaityti pagal bendrojo ugdymo programos kursą. Galima tikėtis, kad ir ateityje skaitydami literatūros kūrinius gebės į juos žvelgti ne paviršutiniškai, o giliau ir sąmoningiau. Edukacinė programa bus naudingas bei žinios, įgytos jos metu, gali būti tikslingai panaudotos ir laikant valstybinį lietuvių kalbos ir literatūros egzaminą, kuris privalomas visiems abiturientams.

Numatoma trukmė - 120 minučių. Ekskursijos metu ir jos pabaigoje bus taikomos šios įtraukios metodikos: diskusija, idėjų lietus, savirefleksija. Jos bus pasitelkiamos siekiant ugdyti kritinį mąstymą, klausimų kėlimą, kūrybiškumą, atvirumą sau ir kitiems, meno kūrinių ir aplinkos suvokimą.


Per aktyvią pažintinę veiklą muziejuje mokiniai susipažins su aviacijos istorija nepriklausomoje Lietuvoje dvejais laikotarpiais: atkūrus valstybę 1918-1940 ir paskelbus nepriklausomybę nuo 1990 m. iki šių dienų. Sužinos, kad aviacija - tai ne tik skraidymas naudojantis orlaiviais, bet veiklos sritis, apimanti tokių priemonių projektavimą, dizainą, konstravimą, gamybą, skraidymą. Edukacinio užsiėmimo dalyviai pamatys orlaivius, kurie tarnavo šalies karinėse oro pajėgose ar kitaip prisidėjo prie valstybingumo palaikymo, pavyzdžiui, lėktuvas An-2, kuris dalyvavo Baltijos kelyje dokumentuojant šį istorinį įvykį. Praktinėje užsiėmimo dalyje laukia staigmena - virtualios realybės technologijų pasitelkimas, kad moksleiviai galėtų suvokti įgytas žinias per praktinį patyrimą. Taip pat moksleiviai turės unikalią galimybę išvysti istorinių dokumentinių skrydžių įrašų, o po peržiūros - juos aptars, analizuos, įvertins jų reikšmingumą valstybės vystymosi raidai.


Kūrybinės edukacijos metu bus kuriamas vizualaus meno kūrinys - piešinys (Neoninis personažas), naudojant fluorescencinius markerius bei UV šviesą.


Ar mėgsti fotografuotis? O gal labiau fotografuoti? Ar žinai, kad dar ne taip seniai savo atvaizdą galėjai pasidaryti tik fotografijos ateljė ir tik ypatingomis progomis! „Cheese!“ – kaip manai, ar galėjo išgirsti šį šūksnį signatarai ir signatarės pozuodami nuotraukai?

Kviečiame kartu prakalbinti Signatarų namuose eksponuojamą fotografijos paveldą, atidžiau pažvelgti į nuotraukas ir pažinti moderniosios Lietuvos valstybės kūrimosi ištakas, aplinkybes ir jos kūrėjus kitaip, nei siūlo vadovėliai.

Šio interaktyvaus edukacinio užsiėmimo metu, tyrinėdami unikalią Signatarų namų nuotraukų kolekciją, ieškosime jose užfiksuotų istorinių faktų, asmenybių, reiškinių, aiškinsimės, kuo fotografavimosi procesas ir pozavimas signatarų laikais skyrėsi nuo fotografavimosi šiandien, dalyvausime „signatariškoje“ fotosesijoje!

Priklausomai nuo mokinių amžiaus pasakojimo turinys gali skirtis.


Pažintinė ekskursija „Tuku tuku su plaktuku“

Kalvystė – vienas senoviškiausių ir gilias tradicijas turintis amatas mūsų šalyje. Pažintinės ekskursijos metu dalyviai apsilankys Kalvystės studijoje „Malūno kalvė“, kuri įkurta veikiančiame vandens malūne. Čia sužinos Lietuvos kalvystės ir metalo gavybos istoriją, susipažins su metalo dirbinių ekspozicija, kurioje seniausi eksponatai - metalo apdirbimo įranga ir archeologiniai radiniai siekia XV amžių. Dalyviai susipažins su įvairiausiais kalvystės ir buities – taikomojo metalo įrankiais bei įrenginiais, senoviniais ūkio padargais, unikalia kalviškosios kryždirbystės tradicija - memorialinių paminklų viršūnėmis („saulutėmis“) , taip pat stebės praktinį metalo kalimo procesą, dalyvaus atraktyviuose kalviškuose žaidimuose.


"Sigutės Trimakaitės KONCERTAS - edukacinis užsiėmimas 2" - tai paslauga, skirta 5-12 (13) klasių mokiniams.
Užsiėmimą veda tarptautinių konkursų laureatė, kamerinės muzikos atlikėja, dainininkė, kompozitorė, klasikinės muzikos festivalių jaunimui organizatorė Sigutė Trimakaitė.
 1.Programa sudaroma klasikinės muzikos pagrindu (pagal: J.S.Bach, W.A.Mozart, C.Debussy, F.Schubert, R.Schumann, E.Satie, M.K.Čiurlionis, B.Kutavičius, G.Kuprevičius, M.Urbaitis, Š.Nakas, S.Balkytė, V.Germanavičius; V.Mačernis, D.Kajokas, A.A.Jonynas, H.Kunčius, S.Parulskis, A.Marčėnas), parenkama pagal mokinių amžių ir muzikinį išsilavinimą (5-8 klasių mokiniams atskirai, 9-12 (13) klasių mokiniams atskirai).
 2.Meninėje dalyje atliekami kūriniai parenkami tokiu būdu, kad tiktų pagal mokinių sąmoningumą ir pagal gebėjimą susikaupti ir įsisavinti Koncerto žanrą kaip neformalią muzikos pamoką. Dalyviai įtraukiami į bendrą veiksmą (pabaigoje pamokos visi muzikuoja, dainuoja ir diriguoja). 3.Meninėje programos dalyje (pagal lietuvių ir kitų šalių autorių kūrinius, pagal poetų, dramaturgų tekstus) atsispindi ir bendrai sukurti kūriniai, skamba ne tik pilnos kompozicijos, bet ir įvairių kompozitorių kūrinių ištraukos, lietuvių, vokiečių, švedų, prancūzų liaudies dainos/melodijos, improvizacinės kompozicijos. 4.Taip pat svarbu į užsiėmimo meninę dalį įtraukti kūrinius įvairių autorių pagal bendrojo lavinimo muzikos ir literatūros programą. Atkreipti dėmesį į kitas meno šakas, teatro meną, dailę, fotografiją ir pan. 5.Edukacinio užsiėmimo metu gali dalyvauti kiti atlikėjai (pianistas, fleitininkas, smuikininkas, rašytojas, aktorius, fotomenininkas, kompozitorius ir kt.). 6.Paslauga pritaikyta mokiniams su specialiaisiais poreikiais. 7. Tikslas - ne tiek ugdyti muzikos profesionalą, kiek jautrų, sąžiningą žmogų, gebanti pasirinkti profesiją, puoselėti savo užsibrėžtų tikslų, įgyvendinant svajones.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Edukacinė programa „Bitės liemuo, lino gelmuo“ (1 - 2 kl.)

Jonavos rajono savivaldybės kultūros centras

Tikslas: skatinti  moksleivių domėjimąsi bitininkystės tradicijomis, bendruomeniniais papročiais. Uždaviniai: 1. Aktualizuoti bitininkystės tradicijas, pristatant šio amato puoselėtojus, tęsiančius vietinių amatų tradicijas, pritaikančius jas šiandienos  poreikiams. 2. Supažindinti mokinius su XIX a. pab. – XX a. pr. apšvietimo priemonėmis Lietuvoje. 3. Sudominti mokinius bičių gyvensena, šeimos struktūra, jos narių funkcijomis. 4. Skatinti tyrinėti ir vartoti bičių produktus. 5. Mokytis lieti žvakes senuoju mirkymo būdu arba  su forma (pasirinktinai). 6. Formuoti mokinių ekologinį  sąmoningumą.
Užsiėmimo dalyviai supažindinami su tradicinės kultūros apšvietimo priemonėmis: demonstruojamas žibinčius, žibalinės lempos, žibintai, įvairių formų žvakidės ir žvakės. Demonstruojamas video siužetas/pasakojimas „Bitininko užrašai". Užsiėmimo dalyviai supažindinami su bičių šeimos struktūra. Aiškinamasi, kada bitė vadinama avilio, lauko bite, kada ji gali tapti sargybine ir žvalge. Tyrinėjami bičių produktai: žiedadulkės, bičių pikis, bičių duonelė, vaškas. Moksleiviai supažindinami su bičių namais ir darbais. Diskutuojama apie bičių svarbą žmonijai, apie žmogaus vykdomą veiklą ir jos padarinius vabzdžiams. Iš natūralaus vaško liejamos žvakės senuoju mirkymo būdu arba su forma. Reflektuojama fiksuojant, atrenkant, aptariant naudingus požiūrius, idėjas. Siekiamas poveikis: mokiniai susipažins su senaisiais lietuvių verslais, apšvietimo priemonėmis, bendruomeniniais bitininkystės papročiais, formuos ekologines nuostatas. Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI, pradinio mokymo pedagogika ir metodika; 2014 – 2016 m. VDU, etnologijos ir folkloristikos magistras. 20 metų pedagoginė  patirtis mokykloje, 9,5 metų etninės kultūros specialistės, edukatorės patirtis muziejuje.


Edukacinės pamokos metu moksleiviai ne tik linksmai praleis laiką žaisdami tradicinius žaidimus, tačiau ir sužinos įdomių faktų apie pelėdas, ir jų vaidmenį tautosakoje, dailėje, išmoks atpažinti pelėdų balsus. Taip pat kiekvienas vaikas sukurs ir sau pasigamins po suvenyrą - pelėdžiuką.


Kosmoso raiška kultūroje ir dirbtinio intelekto kūrybinės dirbtuvės 3-4 kl. mokiniams

2 dalių kosmoso tematikos edukacinė kultūros ir meno interaktyvi programa ugdys mokinių kultūrinę raišką per pristatomus meno ir kultūros asmenybių kosmoso tematikos meno kūrinius skirtingose formose (kosmoso raiška menininkų paveiksluose, kine). Kurdami savo vizualinio meno interpretacijas kosmoso tematikoje, mokiniai mokosi suprasti, priimti kultūros ir meno reikšmę, svarbą visuomenei.

Edukacijos pristatymas: https://www.youtube.com/watch?v=5JiJVSHmQYI

Mokiniai įtraukiami į kultūros ir meno kūrinių tyrinėjimus, pristatant realius menininkų darbus, kaip M. K. Čiurlionio, Chesley Bonestell ir kitų kūrėjų, pritaikytus jų amžiui ir suvokimui. Vaizdingai pristatoma kosmoso tematika kino industrijoje ir jos įtaka menui ir kultūrai.
Naudojant įtraukų turinį mokiniai supažindinami su kosmoso tyrimais ir pasiekimais, jų įtaka kultūros vystymuisi (pvz., nusileidimas Mėnulyje, "kosmoso lenktynės").

Kūrybinių dirbtuvių dalyje mokiniai turės progą susipažinti su dirbtinio intelekto galimybėmis kuriant vizualinį meną ir susikurti savo vizualinio meno kūrinius, remiantis tyrinėtais kultūros ir meno kosmoso tematikos kūriniais ir vaizduote, reflektuoti savo rezultatą. Mokiniai savo meno kūrinius kurs individualiai ir grupėse, spontaniškai teikiant idėjas skirtas dirbtinio intelekto įrankiui. Toks įsitraukimas į kūrybinę veiklą, mokinius skatins komunikuoti, bendradarbiauti tarpusavyje, siūlyti ir priimti idėjas, pristatyti savo sukurtą vizualinį meną ir argumentuoti savo pasirinkimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Skaitmeninė kompetencija


Mokiniai sužinos apie garso poveikį, nematomą jo naudą. Patirs, kad garsas gali būti ne tik girdimas, bet ir matomas bei jaučiamas. Bendrystėje skleidžiamas garsas suskamba itin įspūdingai, jį gali pajusti net pėdos, jei liečia grindis be batų. Ypač, jei tam garsui pritaria paslaptingai vibruojantis Tibeto varpas, nuo neatmenamų laikų naudotas darnai palaikyti, sveikatai atstatyti.
Edukacijos metu kiekvienas norintis galės išbandyti save grojant daugeliui dar nematytu instrumentu, taip pat sužinojus daugiau apie save, supras kaip galima koreguoti savo charakterį norima linkme. Edukatorė – pedagoginį išsilavinimą turinti tarpdisciplininė menininkė, solinio albumo „Gyvybės gijos“ autorė Agnė Dragūnaitė.


Tikslas: Sukurti skirtuką iš džiovintų augalų.
Uždaviniai: 1. Supažinti su plokščiosios floristikos viena iš rūšių - skirtuku. 2.  Susipažinti su augalų skirtų plokštiems darbams džiovinimo ypatumais. 3. Išmokti sukomponuoti augalus.
Edukacijos metu aptariama skirtukų paskirtis, jų įvairovė. Papasakojama, kad skirtukai iš augalų priskiriami plokščiosios floristikos rūšiai. Aptariama, kaip geriausiai džiovinti augalus, skirtingiems darbams. Pasiaiškinama, kas yra floristas, koks jo darbo pobūdis. Išsiaiškinus darbo etapus, atkreipus dėmesį į darbo ypatumus, mokiniai kuria savo kompoziciją iš duotų medžiagų.  Skirtukai įlaminuojami. Mokymų metu mokiniai pasidarys kelis skirtukus, kuriuos pasiliks sau.
Baigus kurti aptariamas gautas rezultatas, kaip ir kas pavyko, ko tikėjosi, aptariamas darbų savitumas ir individualumas.


Edukacinis užsiėmimas "Garsų miškas" (specialiųjų poreikių turintiems mokiniams)

Lietuvos teatro, muzikos ir kino muziejus

Gausybė mokslinių tyrimų, besiaiškinančių vaiko intelektinės raidos ypatumus, jau seniai atkreipė dėmesį į muzikinį lavinimą, bei didžiulę, jo teikiamą naudą. Muzikinė raiška lavina kūrybiškumą, emocinį intelektą bei estetinį pastabumą. Ritminių elementų ir jų grupių taikymas nesudėtinguose muzikiniuose žaidimuose glaudžiai siejamas su kalbos formavimosi įgūdžiais, struktūros suvokimu, atidesniu savo kūno pajautimu ir valdymu, aktyviuoju klausymu bei gebėjimu kurti grupėje. Žaidimo forma, suteikdama laisvumo bei pramogos atmosferą, įgalina kur kas drąsesniems meniniams eksperimentams, negu griežtas, į rezultatą orientuotas formatas. Atrasdami, tyrinėdami skirtingas garso prigimtis, kartu garsais kurdami skirtingas atmosferas ir įveikdami nesudėtingas žaidimo užduotis, vaikai minkštais žingsneliais įžengia į muzikos, vainikuojamos menų karaliene, pasaulį. Instrumentai: smulkieji ritminiai instrumentai – tambūrinas, medinė perkusija, ritminiai barškučiai. Taip pat melodinės perkusijos – mėnulio būgnas, perkusiniai vamzdeliai. Žaidimui naudojami ir mažyčiai varpeliai, paprasti pagaliukai, akmenukai, bei kūno perkusija išgaunami, skirtingo garso ritmai.


Senosios lietuvių Kūčios - paslaptinga ir užburianti šeimos šventė, turinti gilias ištakas, prasmę ir vertę. Tai šventė – kupina paslapties ir magijos. Edukacijos pradžioje vaikams pristatomos išskirtinės lietuvių Kūčių tradicijos, akcentuojamas pasiruošimas joms. Vaikai mokomi sukurti jaukią namų aplinką ypatingai vakarienei - natūraliais žaisliukais ir dekoracijomis jie papuošia eglutę ir stalą. Kai visi supažindinami su Kūčių valgiais ir jų simbolika, paraitojamos rankovės, užrišamos prijuostės ir imamasi darbo – vaikai mokosi kepti senovinius kūčiukus, gaminti saldųjį aguonpienį. Gardžiai prakvipusioje ir paslaptingų žibintų nušviestoje erdvėje visi pagaliau susėda prie balta linine staltiese užtiesto Kūčių stalo. Vaikams pristatomos senovinės apeigos, dalijamasi pasigamintais valgiais ir gerumu...Edukaciją vainikuoja teatralizuota „Stebuklų sakmė“ su burtais, apeiginiais rateliais ir žaidimais, į kurią visus dalyvauti pakviečia edukacijos vedėja – „Žaliaskarė“.


„Per gyvenimą į kūrybą ir atvirkščiai“ – edukacinis užsiėmimas 7–8 kl. mokiniams, norintiems išsamiau susipažinti su Balio Sruogos asmenybe ir poezija. Pirmoje užsiėmimo dalyje edukatorius išsamiai pristato B. Sruogos gyvenimo istoriją, daugiau dėmesio skirdamas: jauno žmogaus kultūriniam formavimuisi (remiantis rašytojo B. Sruogos biografija); XX a. moderniajai literatūrai; J. Baltrušaičio ir B. Sruogos simbolistinei poezijai.

Antroje edukacinio užsiėmimo dalyje mokiniai pasidalina į nedideles kelių asmenų komandas. Kiekviena komanda gauna korteles, kurių vienoje pusėje pateikiami autentiškomis fotografijomis iliustruoti B. Sruogos gyvenimo faktai, o kitoje - suskaidyto eilėraščio eilutė ar dvi. Mokiniai turi pasirinkti užduoties sprendimo strategiją, kurią užduotį atliks pirmiau: sudėlios B. Sruogos gyvenimo faktus chronologine seka ar iš pateikiamų eilučių sudės rašytojo sukurtą darnų eilėraštį. Atlikę užduotį, dalyviai apverčia korteles ir peržiūri kitą užduotį. Taip gali įsivertinti, kaip jiems sekėsi: įsitikinti savo pasirinkimais, pasirinkti kitą strategiją ar perdėlioti korteles.
Užsiėmimo pabaigoje dalinamės įspūdžiais ir bandome atsakyti į klausimą – lengviau per gyvenimo faktus pažinti kūrybą ar per kūrybą sekti rašytojo biografijos keliu?


Spektaklis pagal R. Gavelio romaną "Jauno žmogaus memuarai"

Teatre retai statoma lietuvių literatūros klasiko Ričardo Gavelio kūryba atgimsta Jaunimo teatro scenoje. Jaunosios kartos režisierė Eglė Švedkauskaitė pristato rašytoją išgarsinusio romano „Jauno žmogaus memuarai“ (1989) teatrinę versiją. Spektaklis „Jauno žmogaus memuarai“ yra vienas iš Jaunimo teatro naujų pastatymų ciklo apie šiuolaikinį jaunimą, jo gyvenimiškus pasirinkimus ir vertybines orientacijas.


Išvažiuojamasis edukacinis užsiėmimas „JŪROS PLASTIKA. Jūros meniu. Kas šiandien pietums?“

Išvažiuojamasis edukacinis užsiėmimas JŪROS PLASTIKA. Jūros meniu. Kas šiandien pietums?“ orientuotas į ekologinio raštingumo gebėjimų ugdymą, aktualizuojant Baltijos jūros žuvų įvairovę ir jų populiacijos kaitos priežastis ir pasekmes Baltijos jūros ekosistemai. Edukacinis užsiėmimas yra sukurtas menininko R. Petroff meninės instaliacijos „Jūros plastika“ pagrindu. Menininkas čia distopiškai kuria ateities viziją, parodo, kaip galėtų keistis gamta. O gal jau pasikeitė? Instaliacijoje žiūrovas pamatys abstraktų ant dugno krentančių plastiko maišų vaizdą, primenantį tai šokį, tai bombų kritimą. Vaizdas abstraktus, grakštus, sukrečiantis žiūrovą savo celofanine estetika. Taip menininkas kalba apie aplinkos taršą ironiškame, ciniškame kontekste, tarsi žiūrėtų į taršą kaip į gamtos reiškinį ir galėtų pastebėti jame grožį, arba kaip tik požiūris yra abejingas ir apatiškas – argi ne būtent toks žmonių požiūris į tai? Dalyviai analizuos meninę instaliaciją „Gyvūnų papuošalai“, kur jūros fauna puošiasi ne perlais, o plastiko atliekomis, į kurias įsipainioję gyvūnai neretai negali natūraliai vystytis – jie yra tiesiog negrįžtamai suluošinami ir tokia nesėkmė neretai baigiasi ir jų mirtimi. Per gautą patirtį kalbės apie alternatyvių jūros gyventojų–plastiko grėsmę pakeisti Baltijos jūros žuvis. Kūrybiškumą, komandinį darbą bei bendradarbiavimą, skatinančios užduotys padeda ugdyti aplinkosauginės kultūros ir darnaus visuomenės vystymosi įgūdžius. Edukacinis užsiėmimas „JŪROS PLASTIKA. Jūros meniu. Kas šiandien pietums?“ yra išvažiuojamosios patyriminės ugdymo dienos programos „JŪROS PLASTIKA“ dalis


Spektaklis apie žodžio svarbą „Didysis žodžių fabrikas“

Agnès de Lestrade Didysis žodžių fabrikas

Spektaklis apie žodžio reikšmę mūsų gyvenime. Įsivaizduokime, kad yra tokia šalis- kur žmonės nekalba. Norėdami ištarti žodį- jį turi nusipirkti ir praryti... Dažniausiai labiausiai vertiname tai, už ką mokame pinigus. Labai saugome daiktus, už kuriuos brangiai sumokėjome.  O dabar pagalvokite, ką turime nemokamai ir dažniausiai visai nevertiname? Įsivaizduokite, jei norėdami pasakyti brangiam žmogui “Aš tave myliu”, neįpirktumėt šių žodžių, nes jie labai brangūs- vieninteliai žodžiai, kuriuos įpirktumėt savo meilei išreikšti būtų “vyšnia, dulkė, kėdė”...
Spektaklio tikslas- kad žiūrovas įvertintų žodžio svarbą. Uždaviniai:  ugdyti žiūrovų kūrybiškumą, socialinę kompetenciją- kad visi žmonės verti šios valstybės piliečiai, nesvarbu kokiam socialiniam sluoksniui jie priklauso, kad mes patys galime keistis ir keisti savo ir kitų požiūrį į aplinką, kuri mus supa, galime ją gerinti- pirmiausia per žodžius.


"Lietuvos pilys virtualioje realybėje“ edukaciniuose užsiėmimuose mokiniai susipažins su Lietuvos pilimis. Mokiniams bus pristatytos Lietuvos pilys, jų istorinė, kultūrinė reikšmė Lietuvai. Veiklų metu bus apjungta Lietuvos istorija, paveldas, kultūra, šiuolaikinė ir senovinė architektūra. Edukacinių veiklų metu mokiniai virtualios realybės aplinkoje kurs pilis, mokiniai bus supažindinti su architektūros pradmenimis, pasitelks kūrybiškumą, vaizduotę ir meninius gebėjimus. Sukurtos pilys bus peržiūrimos virtualioje aplinkoje su virtualios realybės  akiniais. Mokiniai mokysis bendradarbiauti ir bendrauti, dirbti komandomis, ugdys lyderystės įgūdžius. Per smagias veiklas, kurdami virtualias pilis, mokiniai patirs istorijos, kultūros, pilietiškumo dermę, įgys gebėjimų inžinerijos ir architektūros srityse, patirs pažinimo, bendradarbiavimo, sėkmės dirbant komandoje džiaugsmą.


Animacinio filmo „Užgavėnės“ peržiūra ir analizė. Šiuolaikiška tradicijų interpretacija acija

Animacinio filmo „Užgavėnės“ autorė Jūratė Leikaitė pristato filmą ir jo gimimo kelią. Renginio metu kalbama apie šiuolaikišką autorinę lietuviškų švenčių traktuotę, pasitelkiant koliažinį meninį sprendimą. Moksleiviai žaisminga ir gyva kino kalba, pilna siurprizų ir netikėtumų, keliauja per sudėtingas Užgavėnių šventės tradicijas. Animaciniai personažai atsiranda realiame aplinkos fone, atgyja senovinės nuotraukos, skraido blynai - laki autorės fantazija privers žiūrovus patikėti animacijos magija.


KAIP PAMATYTI MENĄ: VIZUALINĖS PRAKTIKOS

Lankydamiesi šiuolaikinio meno galerijose dažnai susiduriame su problema – matome, bet nesuprantame ką. Edukacinio užsiėmimo metu „Kaip pamatyti meną: vizualinės praktikos“ dalyviams pristatomi metodai, kurie gali padėti ne tik tinkamai apžiūrėti galerijose eksponuojamus meno kūrinius, bet ir mokytis juos suprasti, interpretuoti, apie juos kalbėtis. Dalyviai praktiškai išbando vizualinio mąstymo strategiją (1-4 kl., 5-8 kl.) arba 3 žingsnių meno pažinimo metodą (9-12 kl.) ir atlieka praktines užduotis parodoje, kurios padeda geriau suprasti ne tik šiuolaikinio meno žinutes, bet ir save patį: kaip aš žiūriu, mąstau, kaip ir kokius klausimus keliu, kaip ieškau informacijos, kaip kuriu ir bendradarbiauju su kitais.


Mūsų senas parkas - rūmai dideli, čia gyvena eglės, ąžuolai žali... ir beržai – balti balti… Gamtoje tiek daug įdomių procesų, gyvių ir spalvų. O kiek ji turi paslapčių! Įminti šias paslaptis galėsite per tyrinėjimą, todėl gamtos pažinimo edukacija „Labas, Ąžuole!“ yra puiki priemonė norint skatinti vaikų domėjimąsi juos supančia aplinka ir joje vykstančiais procesais bei ugdant rūpestį ir meilę gamtai ir visam, kas gyva. Ši edukacija padės vaikams suprasti gyvūno elgesį, norą bendrauti, pažinti juos supantį gyvąjį pasaulį, atverti naujas tiriamąsias erdves, ieškoti gamtinių medžiagų. Vaikai, keliaudami po parką ir pažindinami su gamtos gėrybėmis, ugdys kritinį mąstymą, vizualinį erdvės suvokimą, dėmesio koncentravimą, kantrybę ir atkaklumą. Kiekviena užduotis atneš nuostabų atradimo džiaugsmą bei stengsis įminti vis daugiau ten slypinčių paslapčių. Gamtos pažinimo edukacija taip pat gali būti puiki įvadinė mokymosi priemonė norint sudominti vaikus biologijos, fizikos, chemijos ir gamtos pažinimo mokslais. Nuo pat pirmų ekskursijos minučių mokiniai bus įtraukti į užduočių pinkles, mėgins prisiminti ar atspėti užkoduotus medžių pavadinimus, prisilies prie istorijos vingių, pasisveikins su ąžuolu ir apkabins seniausio Lietuvos medžio giminaitį. Taip pat ieškos laukinio skruzdėlyno ir bandys atspėti kodėl skruzdėlės tokios nedraugiškos aplinkiniams. Edukacijos metu bus pasitelkta vaikų sugebėjimas orientuotis aplinkoje, tikslo siekimas, fizinis aktyvumas. Formuojamas atsakingumas ir komandinis darbas. Edukacijos pabaigoje eisime visi maitinti alpakų ir triušiukų. Sakoma, kad būvimas su alpakomis yra stresinės terapijos dalis, atpalaiduojanti kūną ir dvasią.


Kurorte, garsėjančiame gausiais miškų masyvais, samanotomis kalvomis ir mineralinių vandenų bei gydomojo purvo gėrybėmis, vyrauja tik šiam kraštui būdinga savita rekreacinė (daugiausia medinė) architektūra. Tokio tipo pastatai - vilos, gydyklos, kolonados, viešbučiai, sanatorijos ir kt. - Druskininkuose pradėjo formuotis aplink mineralinių šaltinių rezervuarus, dabartinėje senamiesčio teritorijoje, dar XVIII a. pab., kai specialiuoju dekretu kurortas buvo paskelbtas gydomąja vietove. Tačiau šiandieninė Druskininkų architektūra ir urbanistinė plėtra orientuojama į stambaus tūrio šiuolaikinės architektūros pastatus, nederančius su vis dar išlikusia istorine aplinka. O autentiški pastatai dėl lėšų stygiaus, žinių apie medinę architektūrą ir jos priežiūrą stokos ar ekonominių interesų ne visada tinkamai prižiūrimi, griaunami arba juos nustelbia nauji statiniai. Šio edukacinio užsiėmimo Druskininkų vilos metu moksleiviai susipažins su Druskininkų miesto medinių vilų architektūros paveldu. Žinioms įtvirtinti bus atliekamos užduotys išmaniajame monitoriuje, susijusios su architektūros paveldu, o kūrybinio užsiėmimo metu bus naudojami planšetiniai kompiuteriai.
Tikslas:
Skatinti domėjimąsi kultūros vertybių paveldu, jo verte bei išlikimu, supažindinant edukacijų dalyvius su Druskininkų miesto mediniu architektūriniu paveldu, jo svarba ir vieta miesto istorijoje bei urbanistikoje. Ugdyti bendrąsias kompetencijas.
Uždaviniai:
 1. Supažindinti dalyvius su Druskininkų miesto mediniu architektūros paveldu.
2. Padėti suvokti šio paveldo svarbą ir vietą miesto istorijoje ir urbanistikoje.
3. Skatinti kritinį mąstymą ir kelti diskusiją apie medinio paveldo svarbą ir išsaugojimą ateities kartoms.
4. Pravesti kūrybinį užsiėmimą, ugdant kūrybiškumą ir skatinant tarpusavio bendradarbiavimą.


Edukacija "Sielis - kas, kur ir kodėl?" skirta pažinti jau išnykusį amatą - sielininkystę. Edukacijos metu dalyviai lankytojų centre susipažįsta, kas yra sieliai, kam jie buvo skirti, išbando tradicinius sielininkų naudotus įrankius. Vėliau edukacijos dalyviai dirba grupelėse po kelis ir išbando šį jau išnykusį amatą - patys riša ir plukdo sielius, pritaiko ekspozicijoje išgirstas žinias ir taip pasimatuoja "sielininko batus". Edukacijos pabaigoje vyksta veiklos aptarimas, pasidaliname patirtimi ir kilusiais iššūkiais.


Tremtis: išlikti ir papasakoti (išvažiuojamoji paslauga)

Edukacinis užsiėmimas apie masinius Lietuvos gyventojų trėmimus, vykdytus sovietinio okupacinio režimo laikotarpiu. Dalyviai pažins tremties vietų geografiją, tremtinių asmenybių tipus, tremties vykdytojų kategorijas, taikytų represijų priežastis ir raidą, tuometinės istorijos realijas bei aktualijas. Temos laukas plečiamas ir pildomas vėlesniais tremtinių likimais, jų pasirinkimo (ne)sugrįžti priežastimis, sykiu ugdoma samprata, raginanti puoselėti vis dar įmanomą ryšį su asmenimis, nukentėjusiais nuo sovietinio okupacinio režimo metu vykdytų represijų.


Animacijos istorija: Kokios vertybės slepiasi po paveikslėliais?

Kaip atsirado animaciniai filmukai, kokias problemas jie sprendė ir kiek skirtingų paveikslėlių reikia, kad personažas pakeltų ranką? Į visus šiuos klausimus atsakysime įtraukiančioje ir inovatyvioje edukacijoje, kurioje nagrinėsime animacinių filmukų atsiradimo paslaptis ir gilinsimės į juose vaizduojamas globalias lygybės, tolerancijos ir kitas problemas. Kartu su vaikais mokysimės atpažinti filmukuose vaizduojamas situacijas ir palyginti jas su asmenine vaikų patirtimi. Antrojoje edukacijos dalyje, pasitelkę tarpdalykinį STEAM ugdymą, konstruosime 3D akinius ir stebėdami trimačio vaizdo paslaptis, atskleisime tolerantišką ir empatišką bendravimą. Išmoksime susikurti 3D paveikslėlį ir stebėsime kaip jis atgyja


Barbora Radvilaitė – viena garsiausių Lietuvos Didžiosios Kunigaikštystės valdovių. Vilniaus katedra ir jos požemiai su šia karaliene susiję labiau, negu gali pasirodyti iš pirmo žvilgsnio. Senojoje Karalių koplyčioje įvyko slaptos Barboros Radvilaitės ir karaliaus Žygimanto Augusto vestuvės, po ankstyvos mirties valdovė atgulė kriptoje po koplyčios grindimis, vėliau buvo perlaidota, ir tris šimtus metų žmonės tegalėjo spėlioti, kur ilsisi jos palaikai. Moksleivius kviečiame iš arčiau susipažinti su legenda tapusios Barboros Radvilaitės istorija. Stabtelėsime katedroje, klaidžiosime požemių labirintais, pamatysime slaptą valdovų kriptą bei karalių mauzoliejų. Apie karalienės kasdienybę pasakosime rodydami atkurtus Barboros daiktus, skaitydami jos rašytus laiškus, aplankydami slaptųjų vedybų vietą – Karališkąją kolyčią, ir mauzoliejų, kur dabar ilsisi karalienės palaikai.


Kultūrinė edukacinė programa - orientacinė ekskursija "Užupio sekliai"

Tai smagi ir prasminga programa skatinanti (gyvai tyrinėjant) pažinti Vilniaus priemiestį su savo vėliava ir Konstitucija, pinigais ir prezidentu. Komandinių užduočių pagalba mokiniai susipažins su vienu seniausių Vilniaus priemiesčių ir jame išlikusiomis architektūrinėmis, kultūrinėmis, istorinėmis detalėmis, objektais ir pastatais. Užduotys skatins mokinius susipažinti su istorinius įvykius žyminčiomis vietomis, architektūros ir kultūros vertybėmis, meniniais elementais, istoriniais reliktais, jų išsaugojimo galimybėmis ir pritaikymu dabartyje., gyvai tyrinėdami pažins šią miesto dalį ir atrasti jame įvykusius pokyčius ir paslėptas detales: dingusius, nugriautus, konservuotus ar atstatytus gyvenamuosius pastatus, vienuolynus, maldos namus. Ugdant pastabumą ir dėmesį detalėms, tobulins gebėjimą geriau suprasti ir interpretuoti šios miesto dalies kultūrinę aplinką: skirtingais laikais prie Vilnelės dirbusių amatininkų ir jų cechų veiklą, menininkų kūrybą bei jų darbus. Programa papildytas vizualine medžiaga - senovinėmis nuotraukomis, taip pat mokiniai įtraukiami į praeities paieškas, edukacinius, teminius žaidimus padedančius pažinti ir interpretuoti, vertinti ir saugoti kultūros ir architektūros paveldą, perduoti savo žinias ir pagarbą ateities kartoms. Edukacinės programos turinys ir forma pritaikoma individualiai pagal amžiaus grupę. Paslauga atliepia 2023 m. valstybės minimą sukaktį „Vilnius 700“.


Edukacinio užsiėmimo metu sukūrę kalėdinį žaisliuką – angelą, moksleiviai jį suvoks ne tik kaip dekoratyvinį elementą, bet kaip tradicijų tęstinumą, kai nuo seniausių laikų eglutės puošybai buvo naudojami tik rankų darbo žaisliukai. Užsiėmimo uždaviniai: 1. Supažindinti su Kalėdų šventės atsiradimo ištakomis ir prasme bei tokiu būdu formuoti platesnį ir gilesnį Kalėdų šventės vertės suvokimą. 2. Pristatyti Kalėdų šventimo tradicijas Lietuvoje ir kitose šalyse bei diskusijos su moksleiviais metu („minčių lietaus“ metodas) palyginti kaip keitėsi šventės tradiciniai papročiai nuo seniausių laikų iki šiandienos. 3. Supažindinti su skirtingų istorinių laikotarpių Kalėdinės namų puošybos ir pagrindinio šventės akcento – eglutės – dekoravimo ypatumais, pasitelkiant vizualinę medžiagą (pateiktys, video medžiaga). 4. Pateikti moksleiviams autentiškus senuosius eglutės papuošimus ir žaisliukų pavyzdžius iš įvairių istorinių laikotarpių, atspindinčius gamybos medžiagų, dekoro elementų įvairovę. 5. Inicijuoti diskusiją, kurios metu moksleiviai interpretuos, lygins pateiktus skirtingų istorinių laikotarpių, įvairių išraiškų žaisliukų pavyzdžius. 6. Išlaisvinti kūrybiškumą per praktiką – naudojant pateiktas medžiagas susikurti unikalų, vienetinį eglutės žaisliuką – angelą iš veltinio. 7. Atliekant refleksiją, apžvelgti moksleivių asmeninę patirtį, įgytą užsiėmimo metu.


Drakonai, sakuros ir renesansas. Kokias kultūros paslaptis slepia pasaulio valiutos?

Ar kada pagalvojote, kad monetos ir banknotai gali papasakoti ištisą šalies kultūros ir meno istoriją, supažindinti su šalies tradicijomis ir kultūros paveldu?  Kviečiu atrasti pasaulį per valiutų dizainą ir simbolius. Edukacijos metu tyrinėsime pasaulio istoriją, kultūras, tradicias tiesiai iš banknotų ir monetų.  Ant kokios valiutos ir kodėl puikuojasi sakuros, drakonas, kengūra? Kodėl erelis - dažniausiai vaizduojamas paukštis?  Kas ir kokioje valiutoje simbolizuoja ilgaamžiškumą? Ką simbolizuoja žvaigždės ir karūnos? Kokia pirmoji moteris buvo pavaizduota ant monetų ir kodėl? Kokiose monetose slepiasi renesanso paslaptys? Pažinsime ne tik simbolių ir vaizdų reikšmes, bet kartu su jomis prisiliesime prie tų šalių kultūros.

Edukacijos tikslas: supažindinti moksleivius su pasaulio valiutų simbolika per įvairių pasaulio kultūrų tradicijų, meno ir istorijos prizmę.
Edukaciją veda finansinio raštingumo lektorė ir kultūros edukatorė Natalija Vėževičienė.


Kauno miesto savivaldybės Vinco Kudirkos viešoji biblioteka

Pasitelkiant pantomimos raiškos priemones dalyviai bus skatinami į privalomus perskaityti literatūros kūrinius pažvelgti nekasdieniškai ir skaitymą paversti malonesniu ir įdomesniu užsiėmimu. Teatralizuoto K. Kasparavičiaus knygos „Apie daiktus“ skaitymo metu moksleiviai pasiners į tylos ir iliuzijų pasaulį. Kiekvienas galės praktiškai susipažinti su pantomimos menu, kuris skatina kūrybišką emocijų ir žodžio išraišką. Vaidinimo ir žaidimų forma bus mokomasi savo kūnu ir mimika išreikšti emociją, žodį transformuoti į judesį, kurti personažus ir jų aplinką. Pantomimos dėka lavinsime jutimus ir vaizduotę, mokysimės fizinės kontrolės ir analitinio mąstymo bei ugdysime savo kūrybiškumą.


Kaip senovėje buvo gaminamos žvakės? Jas gamino vasarą ar žiemą? Kas užsiimdavo šiuo daug kantrybės ir susikaupimo reikalaujančiu amatu? Ar lengva buvo gauti vaško, o gal tai buvo prabangos prekė? Žvakdirbystės užsiėmime kiekvienas dalyvis ne tik sužinos atsakymus į šiuos klausimus, tačiau pasigamins net po dvi kvapnias natūralaus bičių žvakes. Užsiėmimas skirtas tiek mažiesiems – pradinių klasių mokiniams, tiek vyresniems. Visų amžiaus grupių vaikai mielai ir smagiai leidžia laiką šiame užsiėmime. Veikla įtraukianti, skatinanti kūrybiškumą ir saviraišką, ugdo kantrybę ir susitelkimą. Užsiėmimo tikslas susipažinti mokinius su senuoju amatu – žvakdirbyste, paskatinti juo domėtis, praktiškai išbandyti veiklą, ugdyti kūrybiškumą, puoselėti etninės kultūros tradicijas. Užsiėmimo uždaviniai: suteikti žinių apie tradicinio amato istoriją, suteikti dalyviams galimybę dviem būdais pasigaminti žvakes. Užsiėmimo rezultatas – kiekvienas dalyvis įgyja žvakdirbystės žinių, geba skirti senuoju būdu pagamintą rankų darbo žvakę nuo pramoniniu būdu išlietos, atskiria natūralų bičių vašką, praplečia savo kultūrinį akiratį, smagiai ir turiningai praleidžia laiką.